text:
“Kuwombokwa Kwinu Kukusendelera”
‘Yimilirani na kwinuska mitu yinu, chifukwa kuwombokwa kwinu kukusendelera.’—LUKA 21:28.
SUMU: 133, 43
1. Kasi ntchivichi chikachitika mu 66 C.E? (Wonani chithuzithuzi chakwamba.)
GHANAGHANIRANI ivyo vikachitika mu Yerusalemu mu 66 C.E. Chakwamba, mulara wa boma la Ŵaroma wakiba matalente 17 mu tempile. Ŵayuda ŵakakwiya na kwamba kukoma ŵasilikari ŵa Ŵaroma. Ŵakakana kuŵaso pasi pa Ŵaroma. Mwaluŵiro Ŵaroma nawo ŵakachitapo kanthu. Pakati pajumpha myezi yitatu, ŵakatumizga ŵasilikari 30,000, awo ŵakalongozgeka na kazembe wa ku Siriya, Cestius Gallus. Ŵasilikari aŵa ŵakafika mu mizi yinyake yakuwaro kwa Yerusalemu, ndipo Ŵayuda ŵakamba kuchimbilira mu mpanda uwo ukazingilizga tempile. Ŵaroma ŵakamba kugumura mpanda wa tempile. Ŵanthu wose mu Yerusalemu ŵakamba kopa. Kasi imwe mukate muchitenge wuli?
2. Kasi Ŵakhristu ŵakeneranga kuchita vichi kuti ŵapone? Kasi ŵakafumamo wuli mu Yerusalemu?
2 Panji pa nyengo iyi mukate mukumbukenge mazgu gha Yesu agho Luka wakalemba. Mazgu agha ghakuti: “Para mukuwona Yerusalemu wakuzingilizgika na ŵankhondo, penepapo manyani kuti kupasuka kwake kwaneng’enera.” (Luka 21:20) Yesu wakayowoyaso kuti: ‘Awo ŵali mu Yudeya ŵambe kuchimbilira ku mapiri, ndipo awo ŵali mukati mwake ŵafumemo, ndipo awo ŵali mu malo gha mukaya ŵaleke kunjiramo.’ (Luka 21:21) Kweni kasi Ŵakhristu ŵakafuma wuli mu Yerusalemu uku ŵasilikari ŵakazingilizga msumba wose? Mwamabuchi ŵasilikari ŵa Ŵaroma ŵakawelera. Ŵakafiska mazgu ghakuti mazuŵa agho ‘ghazamudumulizgika.’ (Mat. 24:22) Apa mwaŵi ukasangika kuti ŵasambiri ŵapulikire chenjezgo la Yesu. Ŵakhristu ŵakugomezgeka ŵa mu Yerusalemu na mizi yapafupi ŵakachimbilira ku mapiri ghakusirya kwa Mlonga wa Yorodani. * Ndipo mu 70 C.E., gulu linyake la ŵasilikari ŵa Ŵaroma likizaso na kotcha msumba wa Yerusalemu. Kweni Ŵakhristu ŵakugomezgeka ŵakapona chifukwa chakuti ŵakapulikira ulongozgi wa Yesu.
3. Kasi ntchivichi chichitikenge sonosono apa, ndipo mu nkhani iyi tisambirenge vichi?
3 Vinthu vyanthena ivi ndivyo vichitikenge sonosono. Yesu wakachenjezga Ŵakhristu ŵakwambilira kuti Yerusalemu waparanyikenge. Wakayowoyaso kuti ivyo vizamuchitika pa kuparanyika kwa Yerusalemu ndivyo vizamuchitikaso panyengo ya “suzgo yikuru.” (Mat. 24:3, 21, 29) Kweni chakukondweska ntchakuti “mzinda ukuru” wa ŵanthu pa charu chose uzamupona pharanyiko likuru ili. (Ŵazgani Uvumbuzi 7:9, 13, 14.) Kasi Baibolo likuti vizamwenda wuli? Mu nkhani iyi tisambirenge ivyo vizamuchitika pa suzgo yikuru. Kuti tizakapone, tikwenera kumanya ivyo vizamuchitika.
KASI SUZGO YIKURU YIZAMWAMBA WULI?
4. Kasi suzgo yikuru yizamwamba wuli?
4 Kasi suzgo yikuru yizamwamba wuli? Buku la Uvumbuzi likulongosora kuti suzgo yikuru yizamwamba na kuparanyika kwa “Babuloni Mukuru.” (Uvu. 17:5-7) Baibolo likuyaniska chisopa chautesi na hule. Ŵaliska ŵa visopa ŵakuchita uzaghali na ŵalongozgi ŵa charu chiheni ichi. M’malo mwa kovwira Yesu na kukhozgera Ufumu wake, iwo ŵakovwira ŵalongozgi ŵa charu na kutimbanizgira dala fundo za mu Baibolo kuti nawo ŵachitengeko ndyali. Ŵanthu aŵa ŵakupambana chomene na ŵakuphakazgika awo Baibolo likuŵayaniska na mwali wambura kumanya mwanalume. (2 Kor. 11:2; Yak. 1:27; Uvu. 14:4) Kasi ni njani uyo wazamuparanya visopa vyautesi ivyo vili nga ni hule? Yehova Chiuta wazamugwiliskira ntchito maboma ghose agho ghakukolerana na wupu wa United Nations. Mu Baibolo, maboma agha ni “masengwe khumi” gha “chikoko chiswesi,” icho chikwimira wupu wa United Nations.—Ŵazgani Uvumbuzi 17:3, 16-18.
5, 6. Kasi ŵanthu wose awo ŵali mu chisopa chautesi ŵazamufwa apo Babuloni Mukuru wazamuparanyika? Longosorani.
5 Kasi fundo iyi yikung’anamura kuti ŵanthu wose awo ŵali mu chisopa chautesi ŵazamufwa apo Babuloni Mukuru wazamuparanyika? Yayi. Yehova wakatuma ntchimi Zekariya kuti yilembe ivyo ŵanyake awo ŵali mu chisopa ŵazamuchita panyengo iyo. Ŵazamuyowoya kuti: ‘Ine kuti nili ntchimi chara, nili mulimi wa munda; chifukwa munda ukaŵa chuma chane kwamba ku wanichi wane. Ndipo usange yumoza wakumufumba, kasi mabamba agha gha pa muwongo ngavichi? Tiwazgore kuti, mabamba agho nkhagwaziwa mu nyumba ya ŵanase ŵane.’ (Zek. 13:4-6) Fundo iyi yikulongora kuti nanga mbaliska ŵazamukana matchalitchi ghawo.
6 Kasi ŵanthu ŵa Chiuta vizamuŵamalira wuli? Yesu wakati: ‘Nakuti, kwambura kuti mazuŵa agho ghadumulizgike, palije munthu uyo wangazakaponoskeka; kweni chifukwa cha ŵakusoleka, mazuŵa agho ghadumulizgikenge.’ (Mat. 24:22) Nga umo tawonera kale, mu 66 C.E. mazuŵa ghakadumulizgika. Ichi chikapeleka m’pata ku “ŵakusoleka” panji kuti Ŵakhristu ŵakuphakazgika kuti ŵachimbire mu Yerusalemu na mu mizi yapafupi. Chigaŵa chakwamba cha suzgo yikuru iyo yikwiza nacho ‘chizamudumulizgika’ chifukwa cha “ŵakusoleka.” “Masengwe khumi” gha ŵandyali, ghazamuzomerezgeka yayi kumara ŵanthu ŵa Chiuta. Ntheura suzgo yikuru yizamudumulizgika dankha.
NYENGO YA KUYEZGEKA NA KWERUZGIKA
7, 8. Kasi tikwenera kuzakachita vichi para suzgo yikuru yadumulizgika? Kasi ŵanthu ŵa Chiuta ŵazamupambana wuli na ŵanthu wose?
7 Kasi chizamuchitika ntchivichi para visopa vyautesi vyaparanyika waka? Iyi yizamuŵa nyengo yakuti tilongore uko mtima withu wuli. Ŵanthu ŵanandi ŵazamuchimbilira ku mawupu gha ŵanthu agho Baibolo likughayaniska na “mapiri na majalawe.” (Uvu. 6:15-17) Kweni ŵanthu ŵa Chiuta ŵazamulaŵiska kwa Yehova kuti waŵavikilire. Ŵasilikari ŵa Ŵaroma ŵakati ŵawelera dankha, yikaŵa nyengo yakuti Ŵayuda ŵazgoke Ŵakhristu yayi. Kweni yikaŵa nyengo yakuti awo ŵakaŵa Ŵakhristu kale ŵapulikire ulongozgi wa Yesu. Ivi ndivyo vizamuchitikaso. Pa kanyengo ako suzgo yikuru yizamudumulizgikira, tingalindizganga kuti ŵanthu ŵazamuthilimukira ku gulu la Yehova yayi. Kweni yizamuŵa nyengo yakuti ise tilongore kuti tikutemwa Yehova na kovwira ŵabali ŵa Khristu.—Mat. 25:34-40.
8 Nangauli tikumanya makora yayi ivyo vizamuchitika pa nyengo yakuyezgeka iyi, kweni tizamukhumbikwira kujinora vinthu vinyake. Ŵakhristu ŵakwambilira awo ŵakapona, ŵakaleka katundu wawo na kuzizipizga masuzgo ghanyake. (Mrk. 13:15-18) Kasi nase tizamuzomera kusida katundu withu mwakuti tilutilire kugomezgeka kwa Chiuta? Kasi tizamuchita chilichose icho Yehova wakukhumba kuti tilongore kuti ndise ŵakugomezgeka kwa iyo? Manyani kuti: Pa nyengo iyo, ndise pera tizamulutilira kusopa Chiuta visuzge viti wuli, nga umo wakachitira Daniyeli.—Dan. 6:10, 11.
9, 10. (a) Kasi pa nyengo ya suzgo yikuru Ŵakhristu ŵazamupharazga uthenga wuli? (b) Kasi ŵalwani ŵa ŵanthu ŵa Chiuta ŵazamuchita wuli?
9 Iyi yizamuŵa nyengo yakuti tipharazge “makani ghawemi gha Ufumu” yayi. Nyengo yakupharazgira makani ghawemi yizamuŵa kuti yajumpha. “Umaliro” uzamuŵa kuti wiza. (Mat. 24:14) Ŵanthu ŵa Chiuta ŵakwenera kuti ŵazamupharazganga waka uthenga wa cheruzgo. Panji unyake mwa uthenga uwo tizamupharazga uzamuŵa wakuti charu cha Satana chakhala pachoko kuparanyikirathu. Baibolo likuyaniska uthenga uwu na chivula chikuru chamalibwe. Likuti: ‘Matalala ghakuru, libwe lililose la uzito pafupifupi talente, ghakakhilira pa ŵanthu kufuma kuchanya, kweni ŵanthu ŵakayuyura Chiuta chifukwa cha chilengo cha matalala, pakuti ukuru wa chilengo chake ukaŵa wachilendo.’—Uvu. 16:21.
10 Ŵalwani ŵithu ŵazamukondwa yayi. Yehova wakaphalira Ezekiyeli kuti walembe ivyo wazamuchita Gogi wa charu cha Magogi uyo wakwimira vyaru ivyo vizamukolerana pakwimikana na ŵanthu ŵa Chiuta. Wakalemba kuti: “Ichi ndicho Fumu Yikuru Yehova yayowoya: ‘Mu zuŵa ilo maghanoghano ghazamwiza mu mtima wako, ndipo uzamughanaghana kuchita chiŵembu. Uzamuyowoya kuti: “Niwukirenge charu cha mizi yambura kuvikilirika. Nizenge na kuwukira ŵanthu awo ŵakukhala mwakufwasa, kwambura chakutimbanizga, wose awo ŵakukhala mu mizi yambura kuvikilirika na malinga, mphingilizgo, panji vipata.” Chilato chako ntchakuti ukaphange na kupoka, kukawukira malo ghakupasuka agho sono mukukhala ŵanthu ndiposo ŵanthu awo ŵakawunjikika kufuma mu ŵamitundu, ŵeneawo ŵakuwunjika vyuma na katundu, awo ŵakukhala pakati pa charu chapasi.’” (Ezek. 38:10-12, nwt) Ŵanthu ŵa Chiuta ŵazamuŵa ŵakupambana na ŵanthu wose, ŵazamuŵa nga ŵali “pakati pa charu chapasi.” Ntheura Gogi chizamumuŵinya chomene. Wazamukhumba kuwukira ŵakuphakazgika ŵa Yehova na mberere zinyake.
11. (a) Kasi pa nyengo ya suzgo yikuru vinthu vizamuchitika mu ndondomeko wuli? (b) Kasi ŵanthu ŵazamuchita wuli para ŵawona vimanyikwiro kuchanya?
11 Apo tikudumbiskana ivyo vizamuchitika para Gogi wawukira ŵanthu ŵa Chiuta, tikwenera kukumbuka kuti Baibolo lindayowoye ndondomeko yose ya umo vinthu vizamuchitikira. Vinthu vinyake vikwenera kuti vizamuchitikira nyengo yimoza. Yesu wakayowoya uchimi uwo ukuyowoya ivyo vizamuchitika kuumaliro wa mgonezi. Wakati: “Kuzamuŵa vimanyikwiro mu dazi na mwezi na nyenyezi, ndipo pa charu chapasi kukomwa kwa mitundu, pakusoŵa chakuchita chifukwa cha kupoma kwa nyanja na kuŵinduka kwake, apo ŵanthu ŵazamupuzuka chifukwa cha wofi na kulindilira vinthu ivyo vikwiza pa charu; pakuti nkhongono za kuchanya zizamusunkhunyika. Ndipo penepapo ŵazamuwona Mwana wa munthu wakwiza mu bingu pamoza na nkhongono na uchindami ukuru.” (Luka 21:25-27; Ŵazgani Mariko 13:24-26.) Kasi kuchanya kuzamuchitika nadi vimanyikwiro kweniso vinthu vyakofya? Tikumanya yayi. Kweni mulimose umo vizamuŵira, ŵalwani ŵa Chiuta ŵazamopa chomene para vinthu ivi vikuchitika.
12, 13. (a) Kasi Yesu wazamuchita vichi para wiza mu “nkhongono na uchindami ukuru”? (b) Kasi ŵateŵeti ŵa Chiuta ŵazamuchita wuli?
12 Kasi Yesu wazamuchita vichi para wiza mu “nkhongono na uchindami ukuru”? Wazamutumbika awo mbakugomezgeka na kulanga awo mbambura kugomezgeka. (Mat. 24:46, 47, 50, 51; 25:19, 28-30) Mu buku la Mateyu, Yesu wakayowoya ntharika ya mberere na mbuzi kuti walongore umo vizamuŵira. Wakati: ‘Para Mwana wa munthu wakwiza mu uchindami wake, na ŵangelo wose pamoza nayo, penepapo wazamukhala pa chizumbe chake chauchindami. Ndipo mitundu yose yizamuwungana panthazi pake, ndipo iyo wazamupatura ŵanthu, yumoza ku munyake, nga ni umo muliska wakupatulira mberere ku mbuzi. Ndipo wazamuŵika mberere ku woko lake lamalyero, kweni mbuzi ku lamazere.’ (Mat. 25:31-33) Kasi mberere na mbuzi zizamweruzgika wuli? Ntharika iyi yikulongora kuti mbuzi zizamukomeka kweni mberere zizamupokera umoyo wamuyirayira.—Mat. 25:46.
13 Kasi mbuzi zizamuchita wuli para zazakamanya kuti zikulindilira ‘kudumulika muyirayira’? ‘Zizamujipamantha chifukwa’ cha chitima. (Mat. 24:30) Kweni kasi ŵabali ŵa Khristu na mberere zinyake ŵazamuchita wuli pa nyengo iyi? Ŵazamugomezga chomene Yehova Chiuta na Mwana wake Yesu Khristu ndipo ŵazamupulikira ulongozgi wa Yesu wakuti: ‘Apo vinthu ivi vikwamba kuchitika, yimilirani na kwinuska mitu yinu, chifukwa kuwombokwa kwinu kukusendelera.’ (Luka 21:28) Ise tizamufipa mtima yayi, kweni tizamuŵa na chigomezgo chose kuti tiponenge.
ŴARUNJI ŴAZAMUŴALA NGWEE MU UFUMU
14, 15. Kasi ntchivichi chizamuchitika para Gogi wazakamba kuwukira ŵanthu ŵa Chiuta?
14 Kasi chizamuchitika ntchivichi para Gogi wa charu cha Magogi wazakamba kuwukira ŵanthu ŵa Chiuta? Mateyu na Mariko wose ŵakalemba vyakuyana waka. Ŵakati: ‘[Mwana wa munthu] wazamutuma ŵangelo ndipo ŵazamuwunganya pamoza ŵakusoleka ŵake, kufuma ku mphepo zinayi, kufuma ku mphelerekezgo ya charu chapasi m’paka ku mphelerekezgo ya kuchanya.’ (Mrk. 13:27; Mat. 24:31) Iyi ni nyengo iyo ŵakuphakazgika ŵazamwamba kuwunganyika yayi nesi kudinda ŵakuphakazgika awo ŵachali pa charu chapasi chidindo chaumaliro. (Mat. 13:37, 38) Ŵakuphakazgika awo ŵachali pa charu chapasi ŵazamudindika chidindo chaumaliro pambere suzgo yikuru yindambe. (Uvu. 7:1-4) Kasi mazgu ghakuti kuwunganya agho Yesu wakayowoya apa ghakung’anamurachi? Pa nyengo iyi ŵakukhalapo ŵa 144,000 ŵazamupokera njombe yawo kuchanya. (1 Tes. 4:15-17; Uvu. 14:1) Ivi vizamuchitika pamanyuma pakuti Gogi wa charu cha Magogi wamba waka kuwukira ŵanthu ŵa Chiuta. (Ezek. 38:11) Mazgu gha Yesu ghazamufiskika ghakuti: “Pa nyengo iyo, ŵarunji ŵazamuŵala ngwee nga ni dazi mu Ufumu wa Ŵawiskewo.”—Mat. 13:43. *
15 Kasi fundo iyi yikung’anamura kuti ŵakuphakazgika ŵazamutolekera kuchanya na thupi la nyama? Visopa vinandi vikugomezga kuti Ŵakhristu ŵazamutolekera kuchanya uku ŵali na thupi la nyama. Pamasinda Yesu wazamwiza kuzakawusa charu ndipo ŵanthu wose ŵazamumuwona. Kweni Baibolo likuti “chimanyikwiro cha Mwana wa munthu” chizamuwoneka kuchanya ndipo Yesu wazamwiza “pa mabingu gha kuchanya.” (Mat. 24:30) Mazgu agha ghakulongora kuti Yesu tizamumuwona na maso yayi. Pakuti “thupi na ndopa vingahalira chara ufumu wa Chiuta,” awo ŵazamutolekera kuchanya ‘ŵazamuzgoreka mu kanyengo kachoko, mu kuphayira kwa jiso, mu kulira kwa mbata yaumaliro.’ * (Ŵazgani 1 Ŵakorinte 15:50-53.) Ntheura ŵakuphakazgika ŵazamutolekera kuchanya na thupi la nyama yayi. Fundo njakuti ŵakuphakazgika awo ŵachali pano pasi ŵazamuwunganyika mu kanyengo kachoko.
16, 17. Kasi chizamuchitika ntchivichi pambere nthengwa ya Mwanamberere yindachitike?
16 Para ŵakuphakazgika wose ŵaluta kuchanya, chiphikiro cha nthengwa ya Mwanamberere chamwamba kunozgeka. (Uvu. 19:9) Kweni pambere chiphikiro ichi chindachitike, pazamuchitika chinthu chinyake. Kumbukani kuti para kwazakakhala nyengo yichoko waka kuti ŵakukhalapo ŵa 144,000 ŵalute kuchanya, Gogi wazamuwukira ŵanthu ŵa Chiuta. (Ezek. 38:16) Kasi chizamuchitika ntchivichi para vyaŵa nthena? Ŵanthu ŵa Chiuta pa charu chapasi ŵazamuwoneka nga mbambura kuvikilirika. Kweni ŵazamupulikira ulongozgi uwo Chiuta wakapeleka mu nyengo ya Themba Yehoshafati, wakuti: ‘Mwamukhumbikwira kurwa nkhondo chara; mwimilire mute waka chete, muwone chiponosko cha Yehova imwe Ŵayuda na Yerusalemu. Mungopanga nesi kutenthema.’ (2 Mid. 20:17) Para Gogi wamba kuwukira ŵanthu ŵa Chiuta, ŵakuphakazgika awo ŵachali pa charu chapasi ŵazamutolekera kuchanya. Lemba la Uvumbuzi 17:14 likutiphalira kuti ŵalwani ŵa ŵithu ‘ŵazamurwa na Mwanamberere, kweni chifukwa chakuti iyo ni Fumu ya mafumu na Themba la mathemba, Mwanamberere wazamuŵatonda. Kweniso awo mbakuchemeka na ŵakusoleka na ŵakugomezgeka ŵazamutonda pamoza nayo.’ Yesu pamoza na ŵa 144,000 ŵazamunjilirapo na kuthaska ŵanthu ŵa Chiuta pano pa charu chapasi.
17 Nkhondo ya Haramagedoni yizamuchindika zina la Yehova. (Uvu. 16:16) Pa nyengo iyi, ŵanthu wose awo ŵali nga ni mbuzi ‘ŵazamudumulika muyirayira.’ Pa charu chapasi pazamuŵavya viheni ndipo ŵa mzinda ukuru ŵazamupona chigaŵa chaumaliro cha suzgo yikuru. Chiphikiro cha nthengwa ya Mwanamberere chizamuŵa kuti chamara kunozgeka. (Uvu. 21:1-4) * Chiuta wazamulongora lusungu na chitemwa kwa wose awo ŵazamupona pa charu chapasi. Ichi chizamuŵa chiphikiro cha nthengwa chakukondweska chomene. Kasi tikulindilira mwakunweka yayi zuŵa ili?—Ŵazgani 2 Petrosi 3:13.
18. Pakuti tikulindilira vinthu viwemi, kasi tikwenera kuchita vichi?
18 Pakuti tikulindilira vinthu vyakukondweska, kasi waliyose wakwenera kuchita vichi pasono? Petrosi wakalemba kuti: ‘Pakuti vinthu vyose ivi vizamusongonoka ntheura, mughanaghanire mtundu wa ŵanthu uwo mukwenera kuŵa. Muŵe ŵanthu ŵa makhaliro ghatuŵa na kuchita milimo ya kusopa Chiuta mwakujipeleka, uku mukulindilira na kukumbuka nyengo zose kuŵapo kwa zuŵa la Yehova. Ntheura, ŵakutemweka, pakuti mukulindilira vinthu ivi, yezgani chomene kuti paumaliro, iyo wazakamusangani ŵambura kabanga na ŵambura kalema ndiposo mu mtende.’ (2 Pet. 3:11, 12, 14) Ntheura tilutilire kuŵa ŵakutowa mwauzimu, kweniso kovwira Fumu ya Mtende.
^ ndime 2 Wonani Gongwe la Mulinda, la Epulero 15, 2012, peji 25-26.
^ ndime 14 Wonani Gongwe la Mulinda la Julayi 15, 2013, peji 13-14.
^ ndime 15 Ŵakuphakazgika ŵazamuluta kuchanya na thupi la nyama yayi. (1 Kor. 15:48, 49) Mathupi ghawo ghakale ŵazamughaleka nga umo wakachitira Yesu.
^ ndime 17 Salmo 45 likulongora umo vinthu ivi vizamuchitikira. Chakwamba, Themba likurwa nkhondo, ndipo pamanyuma nthengwa ya Mwanamberere.


c: text/html

text: 3 Joshuwa wakawuka mulenjilenji, ndipo iyo na Ŵaisrayeli* wose ŵakafumapo pa Shitimu,+ ŵakafika ku Yorodani. Ŵakagona kwenekura pambere ŵandambuke.2 Pakati pajumpha mazuŵa ghatatu, ŵalara ŵa ŵanthu+ ŵakasolota mu msasa wose.3 Ŵakaphalira ŵanthu kuti: “Para mwawona waka likasa la phangano la Yehova Chiuta winu lanyamulika na ŵasembe* awo Mbalevi,+ namwe munyamuke pa malo ghinu na kulilondezga.4 Kweni mutalikirane nalo mikono 2,000,* mungasendeleranga kufupi na ilo chara, mwakuti mumanye nthowa iyo mwendengemo, pakuti nthowa iyi mundayendemo nakale.”5 Sono Joshuwa wakati ku ŵanthu: “Jituŵiskani,+ pakuti namachero Yehova wachitenge vinthu vyakuzizwiska pakati pinu.”+6 Penepapo Joshuwa wakaphalira ŵasembe kuti: “Nyamurani likasa+ la phangano, ndipo mwambuke panthazi pa ŵanthu.” Ntheura ŵakanyamura likasa la phangano na kudangira panthazi pa ŵanthu.7 Sono Yehova wakati kwa Joshuwa: “Muhanya uno, nambenge kukukwezga pamaso pa Israyeli yose,+ mwakuti ŵamanye kuti niŵenge nawe+ nga umo nkhaŵira na Mozesi.+8 Ndipo ŵasembe awo ŵakunyamura likasa la phangano, uŵalangure kuti: ‘Para mwafika mumphepete mwa maji gha Yorodani, mukimilire waka chete mu Yorodani.’”+9 Joshuwa wakati ku Ŵaisrayeli: “Zani kuno, mupulike mazgu gha Yehova Chiuta winu.”10 Penepapo Joshuwa wakati: “Na ichi, mumanyenge kuti Chiuta wamoyo wali pakati pinu,+ ndiposo kuti wachimbizgenge nadi panthazi pinu Ŵakenani, Ŵahiti, Ŵahivi, Ŵaperizi, Ŵagirigashi, Ŵaamori, na Ŵayebusi.+11 Wonani, likasa la phangano la Fumu ya charu chose chapasi likwambuka panthazi pinu mu Yorodani.12 Sono mutore ŵanalume 12 mu mafuko gha Israyeli, fuko lililose mwanalume yumoza.+13 Ndipo para malundi gha ŵasembe awo ŵanyamura Likasa la Yehova, Fumu ya charu chose chapasi, ghakhwaska waka* maji gha Yorodani, maji gha Yorodani agho ghakufuma kunena ghalekenge kwenda, ndipo ghimilirenge nga ntchiliŵa.”+14 Ntheura, ŵanthu ŵakati ŵafuma mu mahema ghawo pambere ŵandambuke Yorodani, ŵasembe awo ŵakanyamura likasa+ la phangano ŵakadangira panthazi pa ŵanthu.15 Awo ŵakanyamura Likasa ŵakati ŵafika pa Yorodani, ndipo malundi gha ŵasembe awo ŵakanyamura Likasa ghakati ghabira mumphepete mwa maji (pakuti Yorodani wakufulukira mumphepete+ mose mu nyengo ya vuna),16 maji ghakufuma kunena ghakimilira. Ghakakwera nga ntchibumira kutali chomene ku Adamu, msumba wakufupi na Zaretani, uku maji agho ghakukhira ku Nyanja ya Araba, Nyanja Yamchere,* ghakakamukanga. Maji ghakaleka kwenda, ndipo ŵanthu ŵakambuka kulazga ku Yeriko.17 Apo ŵasembe awo ŵakanyamura likasa la phangano la Yehova ŵakimilira waka chete pa malo ghakomira+ pakatikati pa Yorodani, Israyeli yose wakambuka pa mtunda wakomira,+ m’paka mtundu wose ukamara kwambuka Yorodani.

robotstxt: allowed

filter: keep


text:
MUTU 98
Ŵapositole Ŵakapemphaso Maudindo
MATEYU 20:17-28 MARIKO 10:32-45 LUKA 18:31-34
YESU WAKAYOWOYASO VYA NYIFWA YAKE
WAKAWOVWIRA ŴAPOSITOLE KUTI ŴALEKE KUJIPENJERA MAUDINDO
Apo Yesu na ŵasambiri ŵake ŵakaŵa kuumaliro wa ulendo wawo kufuma ku Pereya kulazga ku Yerusalemu, ŵakambuka Mlonga wa Yorodani pafupi na Yeriko. Wakaŵaso na ŵanthu ŵanyake awo ŵakalutanga ku Paska mu 33 C.E.
Yesu wakendanga panthazi pa ŵasambiri, chifukwa wakakhumbanga kuti wakafike nyengo yiwemi mu msumba, kukachita Paska. Kweni ŵasambiri ŵakachitanga wofi. Kumasinda, apo Yesu wakaŵa ku Pereya wakapulika kuti Lazaro wafwa. Ntheura apo wakaŵa pafupi kuya ku Yudeya, Tomasi wakaphalira ŵanyake kuti: “Tiyeni nase tilute, mwakuti tikafwire nayo lumoza.” (Yohane 11:16, 47-53) Ntheura chikaŵa chiwemi yayi kuluta ku Yerusalemu, nakuti mphake kuti ŵasambiri ŵakachitanga wofi.
Pakukhumba kovwira ŵasambiri ŵake kunozgekera ivyo vyamuchitika, Yesu wakaŵatolera pamphepete na kuŵaphalira kuti: “Tikukwelera ku Yerusalemu, ndipo Mwana wa munthu wamupelekeka ku ŵalara ŵa ŵasembe na ŵalembi. Ndipo ŵamumweruzga kuti wakomeke, na kumupeleka ku ŵanthu ŵamitundu kuti ŵamuhoye, kumuthyapura na kumupayika pa khuni, ndipo wazamuwuskika pa zuŵa lachitatu.”—Mateyu 20:18, 19.
Aka kakaŵa kachitatu kuti Yesu waphalire ŵasambiri ŵake vya nyifwa na kuwuka kwake. (Mateyu 16:21; 17:22, 23) Kweni pa nyengo iyi wakaŵaphalira kuti wamupayikika pa khuni. Nangauli ŵakapulika ivyo wakayowoyanga, kweni ŵakamanya yayi icho wakang’anamuranga. Panyake ŵakakhazganga kuti Yesu wawezgerenge ufumu Ŵaisrayeli, ndipo ŵakaghanaghananga kuti nawo ŵazamuchindikika pamoza na Yesu mu ufumu wake pa charu chapasi.
Pa ŵanthu awo ŵakalongozgananga na Yesu pakaŵa Salome, nyinawo wa mpositole Yakobe na Yohane. Ŵapositole ŵaŵiri aŵa Yesu wakaŵapa zina ilo likung’anamura “Ŵana ŵa Kududumira,” panyake chifukwa cha mtima wawo wakaŵefu. (Mariko 3:17; Luka 9:54) Ŵaŵiri aŵa ŵakadokera nyengo yitaliko kuzakaŵa pa malo ghapachanya mu Ufumu wa Khristu. Anyinawo nawo ŵakamanyanga fundo iyi. Ntheura amama ŵa ŵapositole ŵara ŵakiza kwa Yesu, ŵakamusindamira, na kupempha m’malo mwa ŵana ŵawo. Yesu wakati: “Kasi ukukhumbachi?” Mama yura wakati: “Nkhupempha kuti ŵana ŵane ŵaŵiri aŵa ŵakakhale namwe mu Ufumu winu, yumoza ku woko linu lamalyero ndipo munyake ku woko linu lamazere.”—Mateyu 20:20, 21.
Yakobe na Yohane ndiwo ŵakatuma anyinawo kuti ŵakapemphe ivi. Yesu wakaŵaphalira kale kuti wamusuzgika na kufwa, ntheura sono wakati kwa iwo: “Imwe mukumanya chara icho mukupempha. Kasi mungamwa nkhombo iyo nili pafupi kumwa?” Iwo ŵakati: “Enya tingamwa.” (Mateyu 20:22) Apa napo ŵakwenera kuti ŵakapulikiska yayi ivyo Yesu wakang’anamuranga.
Kweni Yesu wakaŵaphalira kuti: “Mumwenge nadi nkhombo yane, kweni kukhala ku woko lane lamalyero na lamazere ndine yayi nkhusankha, kweni malo agha nga awo Adada ŵali kuŵanozgera.”—Mateyu 20:23.
Ŵapositole ŵanyake 10 ŵara ŵakakwiya ŵakati ŵapulika ivyo Yakobe na Yohane ŵakapempha. Vingachitika kuti pakwamba apo ŵapositole ŵakagazgananga vya uyo ni mukuru, Yakobe na Yohane ndiwo ŵakaŵa panthazi. (Luka 9:46-48) Kwali ndimo vikaŵira nadi tikumanya yayi, kweni fundo njakuti pempho lasono ili likalongora kuti ŵapositole 12 ŵara ŵakapulikira yayi ulongozgi wa Yesu wakuti waliyose wachitenge vinthu nga ni muchoko chomene. Mtima wawo ukaŵa pa kumanyikwa nipera.
Yesu wakaghanaghana vya kumazgirathu mphindano yira. Ntheura wakachema wose 12 ŵara ndipo wakaŵawovwira makoramakora, wakati: “Mukumanya kuti awo ŵakuwoneka kuti ŵakuwusa mitundu ŵakuchita ufumu pa ŵanthu ndipo ŵanalume ŵawo ŵankhongono ŵakuchita mazaza pa ŵanthu. Imwe mungachitanga nthena yayi. Kweni waliyose uyo wakukhumba kuŵa mukuru pakati pinu waŵe muteŵeti winu. Ndipo uyo wakukhumba kuŵa wakwamba pakati pinu waŵe muzga wa mose.”—Mariko 10:42-44.
Yesu wakaŵawovwira kuti ŵachitenge nga ndiyo. Wakati: “Mwana wa munthu wakizira kuzakateŵetereka chara, kweni kuteŵetera na kupeleka umoyo wake kuŵa chiwombolero cha ŵanandi.” (Mateyu 20:28) Yesu wakateŵetera ŵanji vyaka pafupifupi vitatu. Ndipo wakalutilira kuteŵetera m’paka wakafwira ŵanthu. Ŵasambiri ŵakukhumbikwira kuŵa na mtima wenewuwu. Ŵaŵenge na khumbo la kuteŵetera ŵanji m’malo mwa kuteŵetereka. Ŵaŵenge ŵachoko chomene m’malo mwa kujipenjera maudindo.


text:
MUTU 4
Kasi Yesu Khristu ni Njani?
1, 2. (a) Kasi para mukumanya zina la munthu wakumanyikwa chikung’anamura kuti mukumumanyisiska? (b) Kasi ŵanthu ŵakuti Yesu wakaŵa njani?
PA CHARU chapasi pali ŵanthu ŵanandi ŵakumanyikwa. Panji mukumanya zina la munthu munyake wakumanyikwa. Kweni kumanya waka zina la munthu uyo, chikung’anamura kuti mukumumanyisiska yayi. Kweniso chikung’anamura kuti mukumanya umo wali kukulira ndiposo nkharo yake yayi.
2 Mukwenera kuti muli kupulikapo kuti kukaŵa Yesu Khristu, nangauli ni kale apo wakaŵa pa charu chapasi. Kweni ŵanandi ŵakumanya makora yayi umo Yesu wakaŵira. Ŵanyake ŵakuti wakaŵa waka munthu muwemi chomene. Ŵanyake ŵakuti wakaŵa ntchimi. Kweni ŵanyake ŵakugomezga kuti Yesu ni Chiuta. Imwe mukuwona wuli?—wonani Mazgu Ghakuumaliro 12.
3. Chifukwa wuli ntchakuzirwa kuti mumanye Yehova Chiuta na Yesu Khristu?
3 Ntchakuzirwa chomene kuti mumumanye makora Yesu. Chifukwa wuli? Chifukwa Baibolo likuti: “Kuti ŵaŵe na umoyo wamuyirayira, ŵakwenera kumumanyani imwe Chiuta waunenesko yekha, ndiposo Yesu Khristu, uyo mukamutuma.” (Yohane 17:3) Para tamanya makora Yehova Chiuta na Yesu Khristu, tizamusanga umoyo wamuyirayira mu paradiso pa charu chapasi. (Yohane 14:6) Kweniso kumanya Yesu kungatovwira chifukwa iyo ntchiyelezgero chiwemi pa nkhani ya umo tingakhalira makora na ŵanyithu na umo tingachitira nawo. (Yohane 13:34, 35) Mu mutu 1 mu buku lino, tikasambira umo Chiuta waliri. Sono tiyeni tisambire ivyo Baibolo likusambizga pakuyowoya za Yesu Khristu.
TAMUSANGA MESIYA!
4. Kasi mazgu ghakuti “Mesiya” na “Khristu” ghakung’anamura vichi?
4 Mu Baibolo, Yehova wakalayizga kuti wazamutuma Mesiya panji kuti Khristu. Likayowoya ivi vyaka vinandi pambere Yesu wandababike. Zina lakuti “Mesiya” ndakufuma ku lizgu la Chihebere ndipo lakuti “Khristu” ndakufuma ku lizgu la Chigiriki. Mazina ghose agha ghakung’anamura kuti Chiuta wali kusankha Mesiya na kumupa ntchito yapadera. Mesiya wakeneranga kufiska ivyo Chiuta walayizga. Yesu wangatovwira nanga ni sono. Kweni pambere Yesu wandababike, ŵanthu ŵanandi ŵakwenera kuti ŵakajifumbanga kuti, ‘Ninjani wazamuŵa Mesiya?’
5. Kasi ŵasambiri ŵa Yesu ŵakagomezganga kuti Yesu ni njani?
5 Ŵasambiri ŵa Yesu ŵakakayikanga yayi kuti Yesu ni Mesiya. (Yohane 1:41) Mwachiyelezgero, Simoni Petrosi wakaphalira Yesu kuti: “Imwe ndimwe Khristu.” (Mateyu 16:16) Kasi ntchivichi chingatovwira kuti tigomezgenge kuti Yesu ni Mesiya?
6. Kasi Yehova wakawovwira wuli ŵanthu ŵakugomezgeka kuti ŵamumanye Mesiya?
6 Pambere Yesu wandabakike, ntchimi za Chiuta zikalemba vinthu vinandi vyakukhwaskana na Mesiya kuti viwovwire ŵanthu kuti ŵazakamumanye para wiza. Kasi ivi vikawovwira wuli? Tiyelezgere kuti munthu munyake wamupemphani kuti mulute ku depoti panji ku chiŵanja cha ndege kuti mukapokelere munthu uyo mundamuwonepo. Mungakamumanya para wangamuphalirani umo waliri. Ivi ndivyo Yehova wakachita. Kwizira mu ntchimi izo zikalemba Baibolo, Yehova wakalongosora ivyo Mesiya wazamuchita na ivyo vizamumuchitikira. Kufiskika kwa mauchimi agha, kukovwira ŵanthu ŵakugomezgeka kuti ŵamanye kuti Yesu ni Mesiya.
7. Zunurani mauchimi ghaŵiri agho ghakulongora kuti Yesu ni Mesiya nadi.
7 Tiyeni tiwonepo mauchimi ghaŵiri. Wakwamba, ntchimi Mika yikayowoya kuti Mesiya wazamubabikira ku Betelehemu, tawuni yichoko mu charu cha Yuda. Kufuma apo Mika wakayowoyera, pakajumpha vyaka 700 kuti Yesu wababike. (Mika 5:2) Yesu wakababikira nadi mu Betelehemu. (Mateyu 2:1, 3-9) Wachiŵiri, Daniyeli wakachima kuti Mesiya wazamuwoneka mu chaka cha 29 C.E. (Daniyeli 9:25) Mauchimi ghaŵiri agha ngamoza waka mwa mauchimi agho ghakulongora kuti Yesu wakaŵa nadi Mesiya uyo Baibolo likati wizenge.—Wonani Mazgu Ghakuumaliro 13.
8, 9. Ntchivichi chikachitika apo Yesu wakabatizikanga icho chikalongora kuti ni Mesiya?
8 Yehova wakalongora kuti Yesu ni Mesiya. Wakalayizga Yohane Mubatizi kuti wamupenge chimanyikwiro mwakuti wamanye uyo ni Mesiya. Yohane wakawona chimanyikwiro ichi mu chaka cha 29 C.E., apo Yesu wakiza kwa iyo kuti wamubatize mu Mlonga [dambo] wa Yorodani. Baibolo likuyowoya ivyo vikachitika, likuti: “Yesu wakati wabatizika, nyengo yeneyiyo wakazuwuka mu maji, ndipo wonani! kuchanya kukajulika, ndipo Yohane wakawona mzimu wa Chiuta ukakhiranga nga ni nkhunda kwiza pa Yesu. Kweniso, wonani! mazgu ghakapulikikwa kufuma kuchanya ghakati: ‘Uyu ni Mwana wane, wakutemweka, mweneuyo nkhukondwa nayo.’” (Mateyu 3:16, 17) Yohane wakati wapulika mazgu agha na kuwona ivyo vikachitika, wakagomezga kuti Yesu ni Mesiya. (Yohane 1:32-34) Pa zuŵa ili, Chiuta wakapungulira mzimu wake pa Yesu, ndipo Yesu wakazgoka Mesiya. Chiuta wakamusankha kuti waŵe Mulongozgi ndiposo Fumu.—Yesaya 55:4.
9 Mauchimi gha mu Baibolo, mazgu ghakufuma kwa Yehova, na chimanyikwiro icho Chiuta wakapa Yohane apo Yesu wakabatizikanga, vikulongora kuti Yesu ni Mesiya nadi. Kweni kasi Yesu wakafuma nkhu? Ndipo wakaŵa munthu wuli? Tiyeni tiwone ivyo Baibolo likuyowoya.
KASI YESU WAKAFUMA NKHU?
10. Kasi Baibolo likuti Yesu wakaŵa nkhu pambere wandize pa charu chapasi?
10 Baibolo likusambizga kuti Yesu wakaŵa kuchanya pambere wandize pa charu chapasi. Mika wakati Mesiya wakaŵako “kufuma papo kale.” (Mika 5:2) Yesu wakayowoya kanandi waka kuti wakakhalanga kuchanya pambere wandababike pa charu chapasi. (Ŵerengani Yohane 3:13; 6:38, 62; 17:4, 5.) Yesu wakatemwananga chomene na Yehova nanga ni apo wakaŵa wandize pa charu chapasi.
11. Chifukwa wuli Yesu ngwapadera chomene kwa Yehova?
11 Yesu ngwapadera chomene kwa Yehova. Chifukwa wuli? Chifukwa ndiyo Chiuta wakayamba kumulenga pambere wandalenge waliyose panji chinthu chilichose. Lekani Yesu wakuchemeka “wakwamba kubabika wa chilengiwa chose.” * (Ŵakolose 1:15) Chifukwa chinyake icho Yehova wakumutemwera chomene Yesu ntchakuti ndiyo yekha uyo Yehova wakamulenga mwakudunjika. Lekani wakuchemeka “Mwana wake wapadera.” (Yohane 3:16) Yesu ndiyo yekha wakawovwira Chiuta pakulenga vinthu vinyake. (Ŵakolose 1:16) Kweniso, Yesu pera ndiyo wakuchemeka kuti “Mazgu” chifukwa ndiyo wakaphaliranga ŵangelo na ŵanthu uthenga wakufuma kwa Yehova.—Yohane 1:14.
12. Kasi tikumanya wuli kuti Yesu wakuyana yayi na Chiuta?
12 Ŵanthu ŵanyake ŵakugomezga kuti Yesu na Chiuta ni munthu yumoza. Kweni Baibolo likusambizga nthena yayi. Baibolo likuti Yesu wakalengeka. Fundo iyi yikung’anamura kuti wali na pakwambira. Kweni Yehova, uyo wakalenga vinthu vyose, walije pakwambira panji umaliro. (Salimo 90:2) Yesu, Mwana wa Chiuta, wandaghanaghanepo kuti wakuyana na Chiuta. Baibolo likuti Adada mbakuru kuluska Mwana. (Ŵerengani Yohane 14:28; 1 Ŵakorinte 11:3.) Yehova yekha ndiyo ni “Chiuta Wankhongonozose.” (Genizesi 17:1) Pa charu panji kuchanya kulije uyo ni mukuru chomene ndiposo wankhongono chomene kuluska Yehova.—Wonani Mazgu Ghakuumaliro 14.
13. Kasi Baibolo likung’anamura vichi para likuti Mwana “ntchikozgo cha Chiuta wambura kuwoneka”?
13 Yehova na Mwana wake Yesu, ŵakagwiranga lumoza ntchito vyaka vinandi chomene pambere kuchanya na charu chapasi vindalengeke. Ŵakwenera kuti ŵakatemwananga chomene. (Yohane 3:35; 14:31) Yesu wakatolera chomene nkharo ya Adada ŵake. Lekani Baibolo likuti “ntchikozgo cha Chiuta wambura kuwoneka.”—Ŵakolose 1:15.
14. Kasi chikachitika ntchivichi kuti Mwana wa Yehova wababike nga ni munthu?
14 Mwana wa Chiuta wakajipeleka kufuma kuchanya na kuzakakhala na ŵanthu pa charu chapasi. Kasi vikenda wuli kuti Mwana wa Chiuta wababike nga ni munthu? Yehova wakachita munthondwe. Wakasamuskira umoyo wa Mwana wake mu nthumbo ya mwanakazi wambura kugonanapo na mwanalume, zina lake Mariya. Ntheura Yesu wakeneranga kuŵa na dada pa charu chapasi yayi. Mwana uyo Mariya wakababa wakaŵa murunji, ndipo wakamuthya Yesu.—Luka 1:30-35.
KASI YESU WAKAŴA MUNTHU WULI?
15. Kasi mungachita wuli kuti mumumanye makora Yehova?
15 Mungamanya vinandi ivyo Yesu wakachitanga, umoyo wake, na mikhaliro yake, para mungaŵerenga mabuku gha Mateyu, Mariko, Luka, na Yohane. Mabuku agha ghakuchemeka Makani Ghawemi. Pakuti vyakuchita vya Yesu vikuyana waka na vya Awiske, ivyo mukuŵerenga mu mabuku agha vimovwiraninge kuti mumumanye makora Yehova. Lekani Yesu wakati: “Waliyose uyo wawona ine, wawona na Adada wuwo.”—Yohane 14:9.
16. Kasi Yesu wakasambizganga vichi? Kasi ivyo wakasambizganga vikafumanga nkhu?
16 Ŵanthu ŵanandi ŵakachemanga Yesu kuti “Msambizgi.” (Yohane 1:38; 13:13) Chinthu chimoza chakuzirwa chomene icho wakasambizganga ni “makani ghawemi gha Ufumu.” Kasi Ufumu uwu ni vichi? Ni boma la kuchanya ilo lizamulamulira charu chose chapasi na kutumbika ŵanthu awo ŵakupulikira Chiuta. (Mateyu 4:23) Chilichose icho Yesu wakasambizganga chikafumanga kwa Yehova. Yesu wakati: “Ivyo nkhusambizga ni vyane chara, kweni vya uyo wakanituma.” (Yohane 7:16) Yesu wakamanyanga kuti Yehova wakukhumba kuti ŵanthu ŵapulike makani ghawemi ghakuti Ufumu wa Chiuta uzamulamulira charu chapasi.
17. Kasi Yesu wakasambizganga nkhu? Chifukwa wuli wakalimbikiranga kusambizga ŵanthu?
17 Kasi Yesu wakasambizganga nkhu? Wakasambizganga kulikose uko wasanga ŵanthu. Mu matawuni, mu mizi, mu misika, mu malo ghakusoperamo, na mu nyumba za ŵanthu. Yesu wakalindiliranga kuti ŵanthu ŵize kwa iyo yayi. Ndiyo wakalutanga uko kukaŵanga ŵanthu. (Mariko 6:56; Luka 19:5, 6) Yesu wakalimbikiranga ntchito yake. Wakamaliranga nyengo yinandi pa kupharazga na kusambizga ŵanthu. Chifukwa wuli? Chifukwa wakamanyanga kuti Chiuta wakakhumbanga kuti ndivyo wachitenge ndiposo chifukwa chakuti nyengo zose wakapulikiranga Awiske. (Yohane 8:28, 29) Kweniso Yesu wakapharazganga chifukwa wakalengeranga chitima ŵanthu. (Ŵerengani Mateyu 9:35, 36.) Wakawonanga kuti ŵaliska ŵakaŵasambizganga yayi ŵanthu unenesko wakuyowoya za Chiuta na Ufumu wake. Ntheura wakakhumbanga kuti ŵanthu ŵanandi ŵapulike makani ghawemi.
18. Zunurani mikhaliro ya Yesu iyo yikumukondweskani chomene.
18 Yesu wakatemwanga ŵanthu ndipo wakaŵaghanaghaniranga. Wakaŵa walusungu ndipo ŵanthu ŵakafwatukanga kuyowoya nayo. Na ŵana wuwo ŵakafwatukanga nayo. (Mariko 10:13-16) Nyengo zose Yesu wakaghanaghaniranga ŵanthu. Wakakhumbanga yayi kuti ŵanthu ŵachitenge katangali panji kuchitira ŵanyawo vinthu vyambura urunji. (Mateyu 21:12, 13) Mu nyengo ya Yesu, ŵanakazi ŵakaŵakandilizganga chomene kweniso kuŵayuyura. Kweni Yesu wakaŵachindikanga. (Yohane 4:9, 27) Kweniso Yesu wakaŵa wakujiyuyura chomene. Pa nyengo yinyake, wakageziska malundi gha ŵasambiri ŵake. Kanandi ŵazga [kapolo] ndiwo ŵakachitanga ntchito iyi.—Yohane 13:2-5, 12-17.
19. Kasi ntchivichi chikulongora kuti Yesu wakaghanaghaniranga ŵanthu ndipo wakakhumbanga kuŵawovwira?
19 Yesu wakamanyanga masuzgo gha ŵanthu ndipo wakakhumbanga kuŵawovwira. Wakalongora kuti wakuŵaghanaghanira apo wakachizganga ŵanthu mwamunthondwe na nkhongono za Chiuta. (Mateyu 14:14) Mwachiyelezgero, munthu wavyoni wakiza kwa Yesu na kumupempha kuti: “Usange mukukhumba, munganitozga.” Yesu wakati wawona munthu uyu, vikamukhwaska. Chitima chikamukora, ndipo wakakhumba kumovwira. Yesu wakanyoloska woko lake na kumukhwaska, wakati kwa iyo: “Nkhukhumba! Tozgeka.” Mwanalume uyu wakachira. (Mariko 1:40-42) Mukughanaghana kuti mwanalume uyu wakajipulika wuli?
NYENGO ZOSE WAKAŴA WAKUGOMEZGEKA KWA ADADA ŴAKE
20, 21. Kasi Yesu wakachita vichi kulongora kuti wakaŵa wakugomezgeka kwa Chiuta?
20 Yesu ntchiyelezgero chiwemi pa nkhani ya kugomezgeka kwa Chiuta. Wakagomezgeka kwa Adada ŵake nangauli wakakumana na masuzgo ghanandi ndiposo ivyo ŵalwani ŵake ŵakamuchitiranga. Yesu wakanangapo yayi apo Satana wakamuyezganga. (Mateyu 4:1-11) Ŵabali ŵake ŵanyake ŵakagomezganga yayi kuti iyo ni Mesiya ndipo ŵakatenge “wafuntha.” Kweni Yesu wakalutilira kuchita ntchito ya Chiuta. (Mariko 3:21) Apo ŵalwani ŵake ŵakamuchitiranga nkhaza, Yesu wakalutilira kugomezgeka kwa Chiuta ndipo wakaŵawezgera yayi.—1 Petrosi 2:21-23.
21 Nanga ni apo ŵakakhumbanga kumukoma, Yesu wakalutilira kugomezgeka kwa Yehova. (Ŵerengani Ŵafilipi 2:8.) Ghanaghanirani masuzgo agho wakazizipizga pa zuŵa ilo wakafwira. Ŵakamukaka, ŵakamupusikizgira kuti wakutuka Chiuta, wakeruzgika na ŵeruzgi ŵapusikizgi, ŵanthu ŵakamuhoya, ndipo ŵasilikari ŵakamusuzga na kumukhoma pa khuni. Apo wakakhala pachoko kufwa, wakachemerezga kuti: “Chafiskika!” (Yohane 19:30) Pakati pajumpha mazuŵa ghatatu kufuma apo wakafwira, Yehova wakamuwuska ku ŵakufwa na kumupa thupi lauzimu. (1 Petrosi 3:18) Pakati pajumpha masabata ghachoko waka, Yesu wakawelera kuchanya. Wati wafika kuchanya, “wakakhala ku woko lamalyero la Chiuta,” kulindilira kuti wapike Ufumu.—Ŵahebere 10:12, 13.
22. Kasi tili na mwaŵi wuli chifukwa chakuti Yesu wakagomezgeka kwa Awiske?
22 Chifukwa chakuti Yesu wakagomezgeka kwa Awiske lekani tili na mwaŵi wa kuzakakhala na umoyo wamuyirayira mu paradiso pa charu chapasi nga umo Yehova wakakhumbiranga pakwamba. Mu mutu 5 tizamusambira umo nyifwa ya Yesu yatovwilira kuti tizakaŵe na umoyo wamuyirayira.
^ ndime 11 Yehova wakuchemeka Dada chifukwa ni Mlengi. (Yesaya 64:8) Yesu wakuchemeka Mwana wa Chiuta chifukwa Yehova ndiyo wakamulenga. Ŵangelo na Adamu nawo ŵakuchemekaso ŵana ŵa Chiuta.—Yobu 1:6; Luka 3:38.


text:
6 Nkhawona apo Mwana wa mberere+ wakagagawura chimoza mwa vyakubatikira 7,+ ndipo nkhapulika chimoza cha vyamoyo vinayi+ chikuyowoya na mazgu nga nkhududumira chikati: “Zanga!”2 Nkhalaŵiska na kuwona hachi lituŵa.+ Uyo wakakhalapo wakaŵa na uta. Wakapika mphumphu,+ ndipo wakaluta kukathereska na kumalizga kuthereska kwake.+3 Wakati wagagawura chakubatikira chachiŵiri, nkhapulika chamoyo chachiŵiri+ chikati: “Zanga!”4 Ndipo hachi linyake likiza. Hachi ili likaŵa liswesi. Uyo wakakhalapo wakazomerezgeka kuwuskapo mtende pa charu chapasi kuti ŵanthu ŵakomanenge. Ndipo wakapika lupanga lukuru.+5 Wakati wagagawura chakubatikira chachitatu,+ nkhapulika chamoyo chachitatu+ chikati: “Zanga!” Nkhalaŵiska na kuwona hachi lifipa. Uyo wakakhalapo wakaŵa na sikelo mu woko lake.6 Nkhapulika mazgu nga ni para ghakufuma pakati pa vyamoyo vinayi ghakati: “Kilo limoza la tirigu mtengo wake ni dinari* limoza,+ ndipo makilo ghatatu gha balere mtengo wake ni dinari limoza, ndipo lekani kunanga mafuta gha olive na vinyo.”+7 Wakati wagagawura chakubatikira chachinayi, nkhapulika mazgu gha chamoyo chachinayi+ ghakati: “Zanga!”8 Nkhalaŵiska na kuwona hachi lituwulufu. Uyo wakakhalapo wakaŵa na zina lakuti Nyifwa. Ndipo Dindi* likamulondezganga pafupi. Iwo ŵakapika mazaza pa chigaŵa chachinayi cha charu chapasi kuti ŵakome na lupanga lutali, njara,+ nthenda yakofya, na vikoko vya charu chapasi.+9 Wakati wagagawura chakubatikira chachinkhondi, pasi pa jotchero+ nkhawona umoyo*+ wa awo ŵakakomeka chifukwa cha mazgu gha Chiuta na chifukwa cha mulimo wa kuchitira ukaboni uwo ŵakapika.+10 Iwo ŵakachemerezga na mazgu ghakuru, ŵakati: “Fumu Yikuru, yituŵa na yaunenesko,+ kasi muzamwamba pawuli kweruzga na kuwezgera nduzga ndopa zithu pa awo ŵakukhala pa charu chapasi?”+11 Ndipo waliyose wa iwo wakapika munjilira utuŵa,+ ndipo ŵakaphalirika kuti ŵapumuleposo pachoko waka, m’paka chikwane chiŵelengero cha ŵazga ŵanyawo na ŵabali ŵawo awo ŵakaŵa pafupi kukomeka, nga umo nawo ŵakakomekera.+12 Nkhawona apo wakagagawura chakubatikira cha 6, ndipo chindindindi chikuru chikachitika. Dazi likazgoka lifipa nga ntchigudulu cha weya,* ndipo mwezi wose ukazgoka nga ni ndopa.+13 Nyenyezi za kuchanya zikambotokera pa charu chapasi, nga ni para khuni la mkuyu likulakaska vikuyu vyake viŵisi pakusunkhunyika na mphepo yikuru.14 Machanya ghakawukapo nga ni mupukutu uwo ukuzingika,+ ndipo phiri lililose na chirwa chilichose vikawuskikapo pa malo ghawo.+15 Mathemba gha charu chapasi, ŵanthu ŵakuzirwa, ŵalongozgi ŵa ŵankhondo, ŵasambazi, ŵankhongono, muzga waliyose, na munthu waliyose mwanangwa ŵakabisama mu mphanji na pakati pa majalawe gha mapiri.+16 Ndipo ŵakayowoyanga ku mapiri na majalawe kuti: “Wirani pa ise,+ mutibise ku chisko cha Uyo wakukhala pa chitengo*+ na ku ukali wa Mwana wa mberere,+17 chifukwa zuŵa likuru la ukali wawo lafika,+ ndipo ni njani wangima pamaso pawo?”+
Mazgu Ghamusi
^ Ndalama ya siliva ya Ŵaroma iyo yikayananga na malipiro gha zuŵa limoza. Wonani Vyakusazgirapo B14.


text:
MAY 6, 2016
UNITED STATES
Ŵakaboni ŵa Yehova Ŵaguliska Nyumba Iyo Ŵagwiliskira Ntchito Vyaka Vinandi ku Brooklyn Heights
NEW YORK—Pachiŵiri, 26 April, 2016, Ŵakaboni ŵa Yehova wakamalizga kuguliska nyumba yawo ya 124 Columbia Heights ku Brooklyn, New York. Nyumba yili pa malo ghakukwana masweya mita 14,121 (ghakujumpha 152,000-square-foot), ndipo pachanya pake pali chikhwangwani cha watchtower. Nyumba iyi yili kumpoto kwa msewu wakuchemeka Brooklyn Heights Promenade. Mu December 2015, ŵanthu ŵakamba kubida panji kupeleka mtengo uwo waliyose wakakukhumbanga kugulira nyumba iyi. Paumaliro, munthu wakwamba wakasankhika kuti wagure nyumba iyi.
Nyumba ya 124 Columbia Heights, iyo pakwamba yikaŵa na nyumba zakudikanya 4 (four-story), pakwamba yikaŵa ya Henry Ward Beecher. Beecher wakaŵa munthu wakutchuka pa nkhani yakususka boma kweniso wakaŵa muliska wa tchalitchi la Plymouth kufuma mu 1856 m’paka mu 1881. Pakulongosora za mbiri ya nyumba iyi, nyuzipepara ya The New York Times yikati “vikuwoneka kuti mukaŵa mu nyumba yeneyiyi umo Pulezidenti Lincoln wakakumana na Mr. Beecher pambere wandasayinire dango lakumazga wuzga.” Mu May 1909, Ŵakaboni ŵa Yehova ŵakagura nyumba iyi na zinyakeso izo zikaŵa pafupi na nyumba iyi ndipo pasono nyumba iyi yili na nyumba zakudikanya 10.
Muyowoyeri wa Ŵakaboni ŵa Yehova, Richard Devine, wakati: “Nyumba ya 124 Columbia Heights njimoza mwa nyumba izo gulu lithu lagwiliskira ntchito kwa vyaka vinandi. Kwambira mu 1909, nyumba iyi mwakhalanga ŵanthu awo ŵakugwira ntchito ku ofesi yithu yikuru ya pa charu chose. Kufuma mu 1929 m’paka mu 1957, kuwuskako vyaka 4 pera, mu nyumba iyi mukaŵa wayilesi yithu ya WBBR iyo yikapharazganga nkhani na mapulogiramu ghanyake gha mu Baibolo.”
Nangauli Ŵakaboni ŵa Yehova ŵakhala ku Brooklyn Heights kwa vyaka vyakujumpha 100, kweni wupu uwo ŵakugwiliskira ntchito wa Watch Tower Bible and Tract Society ukakhazikiskika m’ma 1880 ku Allegheny, (chigaŵa icho pasono chili mu Pittsburgh) Pennsylvania. David A. Semonian, muyowoyeri wa Ŵakaboni ŵa Yehova pa ofesi yawo yikuru, wakayowoya kuti: “Kusama uko kukachitika mu 1909 kuluta mu tawuni ya Brooklyn uko kuli dowoko, kukaŵa kwakuzirwa chifukwa ntchito yithu yakusambizga ŵanthu Baibolo pa charu chose yikuluta panthazi chomene.”
Kuguliska nyumba ya 124 Columbia Heights mbukaboni wakulongora kuti Ŵakaboni ŵakusamuka nadi. Iwo ŵasamuskira maofesi ghawo ku malo gha maekara pafupifupi 50, ku Warwick, New York. Ofesi yikuru yasono iyi yili mukati kuzenga ndipo yili pafupi kumara. Semonian wakayowoyaso kuti: “Tikakhumbanga nadi kusama na kuŵa na maofesi ghakuzengeka umo ise tikakhumbiranga. Ku Brooklyn ndiko takhala kwa vyaka vyakujumpha 100, kweni sono ku Warwick ndiko kuŵenge chikaya chithu.”
Mungayowoya na:
David A. Semonian, Ofesi ya Chimanyisko, tel. +1 718 560 5000


text:
Epulero 18-24
YOBU 28-32
Sumu 17 na Lurombo
Mazgu Ghakwamba (Maminiti 3 kuchepera apa)
MAZGU GHA CHIUTA MBUSAMBAZI
“Yobu Wakaŵa Munthu Wakugomezgeka Uyo Tingasambirako”: (Maminiti 10)
Yobu 31:1—Yobu wakachita “phangano” na maso ghake (w15 6/15 peji 16 ndime 13; w15 1/15 peji 25 ndime 10)
Yobu 31:13-15—Yobu wakaŵa wakujiyuyura, wakutemwa urunji, kweniso wakaghanaghaniranga ŵanthu (w10 11/15 peji 30 ndime 8-9)
Yobu 31:16-25—Yobu wakaŵa wakupa, wakagaŵirangako vinthu awo ŵalije (w10 11/15 peji 30 ndime 10-11)
-
Ivyo Tasambira: (Maminiti 8)
Yobu 32:2—Kasi Yobu “wakajizgora yekha murunji m’malo mwa Chiuta” munthowa wuli? (w15 7/1 peji 12 ndime 2; it-1-E peji 606 ndime 5)
Yobu 32:8, 9—Chifukwa wuli Elihu wakawona kuti nayo wangayowoyapo nangauli wakaŵa muchoko pa ŵanyake wose? (w06 4/1 peji 32 ndime 1; it-2-E peji 549 ndime 6)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo ningakaphalirako ŵanthu mu upharazgi?
-
Kuŵerenga Baibolo: Yobu 30:24–31:14 (Maminiti 4 kuchepera apa)
PHARAZGANI MWALUSO
Paulendo Wakwamba: Mulongorani nkhani iyo yili pa peji 12 na 13 mu Wukani ya Na. 2. Panganani kuti muzakalutizge kusambira. (Maminiti 2 kuchepera apa)
Ulendo Wakuwelerako: Mulongorani nkhani iyo yili pa peji 12 na 13 mu Wukani ya Na. 2. Panganani kuti muzakalutizge kusambira. (Maminiti 4 kuchepera apa)
Sambiro la Baibolo: Baibolo Likusambizgachi? peji 148 ndime 8-9 (Maminiti 6 kuchepera apa)
UMOYO WACHIKHRISTU
Sumu 115
Sambirani ku Ŵanji pa Nkhani ya Kugomezgeka (1Pe 5:9): (Maminiti 15) Kudumbiskana. Woneskani vidiyo yakuti Harold King: Remaining Faithful in Prison. (Lutani pa ZOFALITSA NKHANI > AKAUNTI YA MPINGO WANU pa jw.org/ny.) Kufuma apo, fumbani mafumbo agha: Kasi Mubali King wakachita wuli kuti walutilire kukhora mwauzimu apo wakaŵa mu jele? Kasi kwimba sumu za Ufumu kungatovwira wuli para tili mu suzgo? Kasi imwe mwasambirako vichi kwa Mubali King pa nkhani ya kugomezgeka?
Sambiro la Baibolo la Mpingo: cl mutu 29 ndime 1-10 (Maminiti 30)
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Maminiti 3)
Sumu 81 na Lurombo


text:
Maofesi na Kuwona Malo
Zani muzakawone maofesi na umo tikupangira mabuku. Sankhani charu kuti muwone nyengo iyo mungizira.
United States
Kupempha Kuwona Malo
Pambere mundize kuzawona maofesi ghithu ku United States, chonde tumani dankha uthenga wakupempha. Gwiliskirani ntchito malinki agho ghali musi umu kuti musankhe ofesi iyo mukukhumba. Manyani kuti zuŵa limoza, mungakwaniska yayi kuwona maofesi ghakujumpha pa yimoza.
Nyengo zose mukwenera kupempha dankha kwambura kupwelerako kanthu kuti muli ŵalinga pa gulu linu, ndipo mukwenera kutumizga pempho linu pambere mundanyamuke kuzawona maofesi ghithu ku United States.
Magulu gha Ŵanthu Ŵambura Kukwana 20
Magulu gha Ŵanthu 20 Panji Kujumpha
Tumani pa Intaneti pempho la ŵanthu awo ŵakukhumba kuwona maofesi ghithu ku Patterson, Wallkill, panji Warwick.
Kusisita pempho
Gwiliskirani ntchito fomu ya pa Intaneti kuti musisite pempho la kuwona malo panji gulu.
Patterson
100 Watchtower Dr. (2891 Route 22)
PATTERSON NY 12563
UNITED STATES
+1 845-306-1000
Kuwona Malo
Chonde mukwenera kutumizga dankha fomu yakupempha kuti mukukhumba kuwona malo pambere mundanyamuke.
Mande m’paka Chinkhondi
8:00 a.m. m’paka 11:00 a.m. na 1:00 p.m. m’paka 4:00 p.m.
Nyengo: Maora ghaŵiri
Ivyo Tikuchita
Tikujambura vithuzithuzi vya mabuku, mavidiyo, na vinyake. Para munthu wakuwona malo, tikumulongosolera vya masukulu agho tili nagho.
Wallkill
900 Red Mills Rd.
WALLKILL NY 12589
UNITED STATES
+1 845-744-6000
Kuwona Malo
Chonde mukwenera kutumizga dankha fomu yakupempha kuti mukukhumba kuwona malo pambere mundanyamuke.
Mande m’paka Chinkhondi
8:00 a.m. m’paka 11:00 a.m. na 1:00 p.m. m’paka 4:00 p.m.
Nyengo: Maora ghaŵiri
Ivyo Tikuchita
Tikupanga mabuku ghakujumpha 25 miliyoni pa chaka. Tikutumizga mabuku mu viyowoyero vyakujumpha 360 ku maofesi gha Ŵakaboni ŵa Yehova pa charu chose kweniso ku mipingo yakujumpha 15,000 mu United States, Canada, na Caribbean.
Warwick
1 Kings Dr.
TUXEDO PARK NY 10987
UNITED STATES
+1 845-324-3000
Kuwona Malo
Kuwona malo ku Warwick kuzamwamba pa Mande, April 3, 2017. Chonde tumizgani dankha fomu yakupempha kuti mukukhumba kuwona malo pambere mundanyamuke.
Mande m’paka Chinkhondi
8:00a.m. m’paka 4:00p.m.
(Ivyo mungawona mwekha)
8:00a.m. m’paka 11:00a.m. na 1:00p.m. m’paka 4:00p.m.
(Kulongozgeka na munthu munyake pakuwona malo)
Ivyo Tikuchita
Ivyo Mungawona Mwekha
The Bible and the Divine Name. Chigaŵa ichi chikulongora Mabaibolo agho ghakusangika bweka yayi. Chikulongoraso ivyo vyawovwira kuti zina la Chiuta lilutilire kusangika mu Baibolo nangauli ŵanthu ŵanyake ŵakakhumbanga kuliwuskamo. Pa chigaŵa ichi, paliso vithuzi vyakulongora Mabaibolo na vinthu vinyake vyakupambanapambana vyakukhwaskana na Baibolo.
A People for Jehovah’s Name. Pa chigaŵa ichi pali vinthu ivyo vikulongora mbiri ya Ŵakaboni ŵa Yehova. Vinthu ivi vikulongora umo Yehova wakusambizgira na kulongozgera ŵanthu ŵake pakuchita khumbo lake.
World Headquarters—Faith in Action. Chigaŵa ichi chikulongora ntchito izo makomiti gha Wupu Wakulongozga ghakuchita. Kweniso chikulongora umo makomiti agha ghakovwilira Ŵakaboni ŵa Yehova kupulikira ulongozgi wa mu Baibolo wakuti ŵawunganenge pamoza, ŵapharazgenge na kusambizga ŵanthu Baibolo, kweniso kuti ŵatemwanenge.
Kulongozgeka na Munthu Munyake Pakuwona Malo
Kuwona maofesi na malo ghanyake ku Warwick kukutora maminiti 20.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
8 Benjamini+ wakababa mwana wakwamba Bela,+ wachiŵiri Ashibeli,+ wachitatu Ahara,
2 wachinayi Noha, na wachinkhondi Rafa.
3 Ŵana ŵa Bela ŵakaŵa Adari, Gera,+ Abihudi,
4 Abishuwa, Namani, Ahowa,
5 Gera, Shefufani, na Huramu.
6 Ŵana ŵa Ehudi, ŵalongozgi ŵa nyumba za ŵawiskewo awo ŵakakhalanga ku Geba,+ awo ŵakatolekera ku wuzga ku Manahati ŵakaŵa aŵa:
7 Namani, Ahiya, na Gera. Ndipo Gera ndiyo wakaŵalongozgera ku wuzga, ndipo wakababa Uza na Ahihudi.
8 Shaharayimu wakababa ŵana mu chigaŵa cha Mowabu wakati waŵachimbizga. Ŵawoli ŵake ŵakaŵa Hushimu na Bara.
9 Mwa muwoli wake Hodeshi wakababamo Yobabu, Zibiya, Mesha, Malikamu,
10 Yewuzi, Sakiya, na Mirima. Aŵa ŵakaŵa ŵana ŵake, ŵalongozgi ŵa nyumba za ŵawiskewo.
11 Mwa Hushimu wakababamo Abitubu na Elipali.
12 Ŵana ŵa Elipali ŵakaŵa Eberi, Mishamu, Shemedi (uyo wakazenga Ono,+ Lodi+ na mizi yake),
13 Beriya, na Shema. Aŵa ŵakaŵa ŵalongozgi ŵa nyumba za ŵawiskewo awo ŵakakhalanga ku Ayijaloni.+ Ŵakachimbizga ŵanthu awo ŵakakhalanga ku Gati.
14 Pakaŵa Ahiyo, Shashaki, Yeremoti,
15 Zebadiya, Aradi, Ederi,
16 Mikayeli, Ishipa, Yoha, ŵana ŵa Beriya.
17 Zebadiya, Meshulamu, Hiziki, Heberi,
18 Ishimerayi, Iziliya, Yobabu, ŵana ŵa Elipali.
19 Yakimu, Zikiri, Zabidi,
20 Eliyenayi, Ziletayi, Eliyeli,
21 Adaya, Beraya, Shimurati, ŵana ŵa Shimeyi.
22 Ishipani, Eberi, Eliyeli,
23 Abidoni, Zikiri, Henani,
24 Hananiya, Elamu, Antotiya,
25 Ifideya, Penuyeli, ŵana ŵa Shashaki.
26 Shamusherayi, Shehariya, Ataliya,
27 Yareshiya, Eliya, Zikiri, ŵana ŵa Yerohamu.
28 Aŵa ŵakaŵa ŵalongozgi ŵa nyumba za ŵawiskewo kuyana na mphapu zawo. Ŵalongozgi aŵa ŵakakhalanga mu Yerusalemu.
29 Yeyiyeli wiske wa Gibiyoni wakakhalanga mu Gibiyoni.+ Zina la muwoli wake likaŵa Maka.+
30 Mwana wake wakwamba wakaŵa Abidoni, kufuma apo Zuri, Kishi, Baala, Nadabu,
31 Gedori, Ahiyo, na Zekeri.
32 Mikiloti wakababa Shimeya. Wose ŵakakhalanga pafupi na ŵabali ŵawo mu Yerusalemu pamoza na ŵabali ŵawo ŵanyake.
33 Neri+ wakababa Kishi. Kishi wakababa Sauli.+ Sauli wakababa Yonatani,+ Maliki-shuwa,+ Abinadabu,+ na Eshibali.+
34 Mwana wa Yonatani wakaŵa Meribu-baala.+ Meribu-baala wakababa Mika.+
35 Ŵana ŵa Mika ŵakaŵa Pitoni, Meleki, Tareya, na Ahazi.
36 Ahazi wakababa Yehowada. Yehowada wakababa Alemeti, Azimaveti, na Zimuri. Zimuri wakababa Moza.
37 Moza wakababa Bineya, wiske wa Rafa, Rafa wakaŵa wiske wa Eleyasa, wiske wa Azeli.
38 Azeli wakaŵa na ŵana 6, mazina ghawo ghakaŵa Azirikamu, Bokeru, Ishimayeli, Sheyariya, Obadiya, na Henani. Wose aŵa ŵakaŵa ŵana ŵa Azeli.
39 Ŵana ŵa mubali wake Esheki ŵakaŵa aŵa: wakwamba Ulamu, wachiŵiri Yewushi, na wachitatu Elifeleti.
40 Ŵana ŵa Ulamu ŵakaŵa vinkhara vya nkhondo ivyo vikamanyanga kukweŵa uta, ndipo ŵakaŵa na ŵana ŵanandi na ŵazukuru, ŵakukwana 150. Wose aŵa ŵakaŵa mphapu ya Benjamini.
Tumizgani
Tumizgani
1 Midauko 8
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=13&Chapter=8&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D13%26Chapter%3D8%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 16 Sono Kora,+ mwana wa Izihara,+ mwana wa Kohati,+ mwana wa Levi,+ wakakolerana na ŵana ŵa Eliyabu,+ Datani na Abiramu, na Oni mwana wa Pelete, ŵakufuma mwa Rubeni.+2 Ŵanthu aŵa pamoza na Ŵaisrayeli ŵanyake 250, ŵalongozgi ŵa wumba, ŵakusoleka ŵa mpingo, ŵanalume ŵakumanyikwa, ŵakawukira Mozesi.3 Ŵakawungana kwimikana+ na Mozesi na Aroni, ŵakati kwa iwo: “Tavuka namwe mwaŵanthu imwe! Wumba wose ngutuŵa,+ munthu waliyose, ndipo Yehova wali pakati pawo.+ Ipo ntchifukwa wuli mukujikwezga pachanya pa mpingo wa Yehova?”4 Mozesi wakati wapulika, nyengo yeneyiyo wakawa kavunama.5 Ndipo wakayowoya na Kora na ŵanthu ŵake wose, wakati: “Namachero mulenji, Yehova wazamulongora uyo ngwake+ na uyo ni mutuŵa kweniso uyo wakwenera kwiza pafupi na iyo.+ Ndipo waliyose uyo iyo wasora+ ndiyo wizenge pafupi na iyo.6 Chitani ichi: Iwe Kora na ŵanyako+ wose, mutore majonjo,+7 ndipo namachero muzakaŵikemo moto na vyakununkhira pamaso pa Yehova, ndipo munthu uyo Yehova wasora,+ ndiyo ni mutuŵa. Mwajumphizga chomene imwe ŵana ŵa Levi!”+8 Mozesi wakati kwa Kora: “Pulikizgani, imwe ŵana ŵa Levi.9 Kasi mukuwona nga nkhanthu kachoko kuti Chiuta wa Israyeli wali kumupaturani ku wumba wa Israyeli,+ kumuzomerezgani kwiza pafupi na iyo kuti muteŵeterenge pa chihema cha Yehova na kwimilira panthazi pa wumba na kuwuteŵetera,+10 kweniso kuti wali kukutora iwe na ŵabali ŵako wose, ŵana ŵa Levi, kwiza namwe pafupi na iyo? Kasi mukukhumba na usembe*+ wuwo?11 Pa chifukwa ichi, iwe na ŵanyako wose awo mwawungana pamoza mukwimikana na Yehova. Kasi Aroni ni njani kuti imwe mumudinginyikire?”+12 Ndipo Mozesi wakatuma munthu kukachema Datani na Abiramu,+ ŵana ŵa Eliyabu, kweni iwo ŵakati: “Tizengeko yayi!13 Kasi nkhanthu kachoko kuti ukatifumiska mu charu icho mukwenda mkaka na uchi kuti uzakatikomere mu mapopa?+ Kasi sono ukukhumbaso kujizgora wekha fumu pa ise?14 Futiso undatinjizge mu charu icho mukwenda mkaka na uchi+ panji kutipa chiharo cha munda panji munda wa mpheska. Kasi ukukhumba kuŵakolowora* maso ŵanthu awo? Ise tizengeko yayi!”15 Penepapo Mozesi wakakwiya chomene, ndipo wakati kwa Yehova: “Mungazgokanga yayi kuti mulaŵiske pa sembe yawo ya vyamuminda. Nindatoreko nanga ni mbunda yimoza kwa iwo, nesi kupwetekapo yumoza wa iwo.”+16 Ndipo Mozesi wakati kwa Kora: “Iwe na ŵanyako wose mwize pamaso pa Yehova namachero, iwe na iwo kweniso Aroni.17 Waliyose watore jonjo lake, waŵikemo vyakununkhira. Ndipo waliyose wize na jonjo lake pamaso pa Yehova, ghose pamoza majonjo 250. Kweniso iwe na Aroni waliyose wize na jonjo lake.”18 Ntheura waliyose wakatora jonjo lake, wakaŵikamo vyakununkhira, ndipo ŵakimilira pa mulyango wa chihema chakukumanamo pamoza na Mozesi na Aroni.19 Kora wakati wawunganya ŵanthu ŵake+ kwimikana na Mozesi na Aroni pa mulyango wa chihema chakukumanamo, uchindami wa Yehova ukawoneka ku wumba wose.+20 Yehova wakayowoya kwa Mozesi na Aroni kuti:21 “Fumanimo mukati mu wumba uwu kuti niwumare mu kanyengo kachoko waka.”+22 Penepapo iwo ŵakawa kavunama, ŵakati: “Mwe Chiuta, Chiuta uyo wakupeleka mzimu ku ŵanthu wose,*+ kasi mukwiyirenge wumba wose chifukwa cha kwananga kwa munthu yumoza?”+23 Yehova wakati kwa Mozesi:24 “Yowoya na wumba, uŵaphalire kuti: ‘Fumaniko ku mahema gha Kora, Datani, na Abiramu!’”+25 Ndipo Mozesi wakawuka na kuluta kwa Datani na Abiramu, wakaluta na ŵalara+ ŵa Israyeli.26 Wakaphalira wumba kuti: “Nkhumuŵeyani, fumaniko ku mahema gha ŵanthu ŵaheni aŵa, mungakhwaskanga yayi chilichose icho ntchawo, kuti muleke kumalira nawo lumoza chifukwa cha kwananga kwawo.”27 Nyengo yeneyiyo, ŵanthu ŵakafumako ku mahema gha Kora, Datani, na Abiramu, mu vigaŵa vyose. Ndipo Datani na Abiramu ŵakafuma, ŵakimilira pa milyango ya mahema ghawo pamoza na ŵawoli ŵawo, ŵana ŵawo, na ŵabonda ŵawo.28 Mozesi wakati: “Na ichi, mumanyenge kuti Yehova wanituma kuchita vinthu vyose ivi, kuti ni vya mu mtima wane yayi:*29 Usange ŵanthu aŵa ŵafwenge nga umo ŵanthu wose ŵakufwira, ndipo usange chilango chawo chikuyana waka na cha ŵanthu wose, mbwenu ndikuti Yehova wandanitume.+30 Kweni usange Yehova waŵachitira chinthu chachilendo chakuti charu ching’aluke* na kuŵamira, iwo pamoza na vyose ivyo ŵali navyo ŵakhilire ŵamoyo ku Dindi,* apo ndipo mumanyenge nadi kuti ŵanthu aŵa ŵayuyura Yehova.”31 Wakati wamara waka kuyowoya mazgu agha, apo ŵakaŵa pakang’aluka.+32 Charu chikang’aluka* na kuŵamira iwo na ŵamunyumba yawo, kweniso waliyose uyo wakaŵa kwa Kora+ na vinthu vyawo vyose.33 Ntheura iwo na vyose ivyo ŵakaŵa navyo ŵakakhilira ŵamoyo ku Dindi,* charu chikaŵabenekelera, mwakuti ŵakaparanyika kufumamo mukati mwa mpingo.+34 Ŵaisrayeli wose awo ŵakaŵa pafupi nawo ŵakachimbira pakupulika kukolomoka kwawo, pakuti ŵakatenge: “Tikopa kuti nase charu chingatimira!”35 Ndipo moto ukiza kufuma kwa Yehova+ na kumyangura ŵanalume 250 awo ŵakapelekanga vyakununkhira.+36 Sono Yehova wakati kwa Mozesi:37 “Phalira Eliyazara, mwana wa Aroni wasembe, kuti wawuskepo majonjo+ pa moto, chifukwa ngatuŵa. Umuphalireso kuti waparanyire moto pataliko.38 Majonjo gha ŵanthu awo ŵananga na kujikomeska, ŵapangire tunthu tupapati na kubatika kuwaro kwa jotchero,+ chifukwa ŵangughapeleka pamaso pa Yehova ntheura ghazgoka ghatuŵa. Tuŵenge chimanyikwiro ku Ŵaisrayeli.”+39 Ntheura Eliyazara wasembe wakatora majonjo ghamkuŵa, agho ŵanthu awo ŵakawotcheka na moto ŵakiza nagho, wakaghadinya na kupanga tunthu uto wakabatika kuwaro kwa jotchero,40 nga umo Yehova wakamuphalilira kwizira mwa Mozesi. Chikaŵa chikumbusko ku Ŵaisrayeli kuti munthu wambura kuzomerezgeka uyo ngwa mphapu ya Aroni yayi, waleke kwiza pafupi kuti wapeleke vyakununkhira pamaso pa Yehova.+ Kweniso kuti paŵavye munthu waŵe nga ni Kora na ŵanyake.+41 Zuŵa lakulondezgapo, wumba wose wa Ŵaisrayeli ukamba kudinginyikira Mozesi na Aroni+ kuti: “Imwe mwaŵaŵiri ndimwe mwakoma ŵanthu ŵa Yehova.”42 Wumba ukati wawungana kwimikana na Mozesi na Aroni, ŵakalaŵiska ku chihema chakukumanamo. Penepapo ŵakawona kuti bingu lachibenekelera, ndipo uchindami wa Yehova ukawoneka.+43 Mozesi na Aroni ŵakaluta panthazi pa chihema chakukumanamo.+44 Ndipo Yehova wakati kwa Mozesi:45 “Fumanimo mukati mwa wumba uwu kuti niwumare mu kanyengo kachoko.”+ Penepapo iwo ŵakawa kavunama.+46 Pamanyuma Mozesi wakati kwa Aroni: “Tora jonjo uŵikemo moto wa pa jotchero+ na vyakununkhira, ulute luŵiro ku wumba na kuwuphepiskira,+ chifukwa ukali wakhira kufuma kwa Yehova. Nthenda yakofya yayamba!”47 Nyengo yeneyiyo Aroni wakatora jonjo nga umo Mozesi wakayowoyera, wakachimbilira ku mpingo. Wakati wafika wakasanga nthenda yayamba kale mu ŵanthu. Ntheura wakaŵika vyakununkhira pa jonjo na kwamba kuphepiskira ŵanthu.48 Wakimilira pakati pa ŵakufwa na ŵamoyo, ndipo nthenda yikaleka.49 Awo ŵakafwa na nthenda iyi ŵakaŵa 14,700, padera pa awo ŵakafwa chifukwa cha Kora.50 Apo Aroni wakaweleranga kwa Mozesi pa mulyango wa chihema chakukumanamo, nthenda iyi yikaŵa kuti yamara kale.


text:
MUTU 14
Tikugomezgeka ku Boma la Chiuta Pera
1, 2. (a) Kasi Ŵakhristu ŵachali kulondezga fundo wuli? (b) Kasi ŵalwani ŵayezga nthowa wuli kuti tithere, ndipo ntchivichi chachitika?
YESU wakaŵa panthazi pa Pilato, uyo wakaŵa mweruzgi wankhongono chomene mu charu cha Yuda. Pa nyengo iyi, Yesu wakayowoya fundo iyo Ŵakhristu ŵenecho ŵachali kulondezga, wakati: “Ufumu wane ngwa charu chino chara. Ufumu wane uŵenge wa charu chino mphanyi ŵateŵeti ŵane ŵarwa nkhondo kuti nileke kupelekeka ku Ŵayuda. Kweni Ufumu wane ngwakufuma ku charu chino chara.” (Yoh. 18:36) Pilato wakapeleka Yesu kuti wakomeke, kweni wakajisuzga waka. Yesu wakawuskika. Mathemba ghanyake mu ufumu wa Roma ghakayezga kuŵaparanya Ŵakhristu, kweni ghakatondeka. Ŵakhristu ŵakapharazga uthenga wa Ufumu mu charu chose.—Kol. 1:23.
2 Ufumu ukati wamba kuwusa mu 1914, ŵasilikari ŵankhongono chomene ŵakayezga kumara ŵanthu ŵa Chiuta, kweni tichalipo. Maboma ghanandi na ŵandyali ŵayezga kutichichizga kuti tinjilirepo pa mphindano zawo. Ndipouli, tichali lungalunga. Mazuŵa ghano, awo ŵali ku chigaŵa cha Ufumu wa Chiuta ŵakukhala mu vyaru vinandi. Nangauli vili nthena, tili ŵamoza. Tose tili ŵabali ndipo tikukolerana chimoza, tikunjilirapo yayi pa ndyali. Umoza withu uwu mbukaboni wakukwana wakuti Ufumu wa Chiuta ukuwusa, ndiposo kuti Yesu Khristu uyo ni Themba, wachali kulongozga, kutozga, na kuvikilira ŵanthu awo iyo wakulamulira. Tiyeni tiwone umo wachitira, ndipo tikhwimenge mu chipulikano para tawona umo watovwilira kutonda pa milandu uku tikuyezgayezga kuti tileke kuŵa “ku chigaŵa cha charu.”—Yoh. 17:14.
Pakawuka Nkhani Yikuru
3, 4. (a) Ntchivichi chikachitika kuchanya Ufumu ukati wamba kuwusa? (b) Kasi Ŵakhristu ŵakayipulikiska fundo yakuti ŵaleke kuŵa ku chigaŵa cha charu? Longosorani.
3 Ufumu ukati wamba kuwusa, kukaŵa nkhondo kuchanya, ndipo Satana wakaponyeka pa charu chapasi. (Ŵerengani Chivumbuzi 12:7-10, 12.) Pa charu napo nkhondo yikawuka, ndipo ichi chikaŵa chiyezgo ku ŵanthu ŵa Chiuta. Kweni nga ni Yesu, ŵakakana kunjilirapo pa vyacharu. Ndipouli, pakwamba ŵakapulikiskanga yayi ng’anamuro la kulekerathu kunjilirapo pa ndyali.
4 Pa fundo iyi, mu buku 6 la Millennial Dawn, * la 1904, Ŵakhristu ŵakachenjezgeka kuti ŵaleke kunjilirapo pa nkhondo. Ndipouli, buku ili likati para munthu wachichizgika kunjira usilikari, wapemphe ntchito yambura kukora futi. Para vyatondeka, ndipo ŵamutuma kukarwa, mbwenu wawoneseske kuti waleke kukoma. Herbert Senior, uyo wakakhalanga ku Britain, ndipo wakabatizika mu 1905, wakalongosora umo vikaŵira, wakati: “Ŵabali ŵakapulikiskanga yayi. Iwo ŵakakhumbanga kumanya usange chikaŵa nadi chakwenelera kunjira usilikari chikuru ukuleka kugwira ntchito ya futi.”
5. Kasi Gongwe la Mulinda Lachingelezi la Seputembala 1, 1915, likawovwira wuli kuti ŵambe kupulikiska?
5 Kweni Gongwe la Mulinda Lachingelezi la Seputembala 1, 1915, likawovwira kuti tambe kupulikiska fundo iyi. Pa ulongozgi uwo ukaŵa mu Studies in the Scriptures, likati: “Para ndivyo tingachita, asi ndikuti tathera?” Kweni wuli usange ŵakuti ŵatilasenge na futi chifukwa cha kukana yunifomu na kurwa nkhondo? Gongwe la Mulinda ili likati: “Chiheni chomene chingaŵa ntchi: kukomeka chifukwa cha kupulikira Karonga Wamtende na dango ilo wali kutipa, panji kulasika chifukwa chakuti taluta kukawonekera waka ku nkhondo mwakuti tikondweske mafumu gha charu ichi, uku tatondekaso kupulikira visambizgo vya Themba Lakuchanya? Pa nyifwa ziŵiri izi, yakwamba yingaŵako makora. Ukufwa chifukwa cha kupulikira Themba Lakuchanya.” Nangauli Gongwe la Mulinda likayowoya fundo yakupulikikwa iyi, paumaliro likati: “Waliyose wakwenera kusankha yekha pa nkhani iyi. Ili ni sachizgo waka.”
6. Kasi mwasambirako vichi kwa Mubali Herbert Senior?
6 Ŵabali ŵanyake ŵakapulikiska fundo iyi, ndipo ŵakanozgeka kusuzgikirapo. Herbert Senior, uyo wazunulika pakwamba wakati: “Ine nkhawona kuti kugwira ntchito [yambura kukora futi] nga nkhukhizga vipolopolo mu sitima, vikuyana waka na kulonga mpholopolo mu futi kuti ŵalasire” ŵalwani. (Luka 16:10) Mubali Senior wakakana usilikari, ntheura ŵakamujalira mu jele. Iyo na ŵabali ŵanyake ŵanayi ŵakaŵa mu gulu la ŵanthu 16 awo ŵakakana usilikari. Ŵanyake ŵakaŵa ŵa visopa vinyake, ndipo wose ŵakagwira ukayidi mu jele la Richmond mu charu cha Britain. Ŵanthu aŵa ŵakamanyikwanga na zina lakuti Richmond 16. Nyengo yinyake Herbert na ŵanyake ŵakaŵatumizga ku France mwakubisa, uko nkhondo yikaŵa mukati. Ŵakaŵaphalira kuti ŵaŵakomenge na futi. Iyo na ŵanyake ŵakaŵandandika kuti ŵalasike, ndipouli, ŵakaŵakoma yayi. Kweni ŵakajalirika mu jele vyaka 10.
7. Kasi ŵanthu ŵa Chiuta ŵakapulikiska fundo wuli apo Nkhondo Yachiŵiri ya Charu Chose yikambanga?
7 Apo Nkhondo Yachiŵiri ya Charu Chose yikambanga, ŵanthu ŵa Chiuta wose ŵakaŵa kuti ŵapulikiska ng’anamuro la kuleka kuŵa ku chigaŵa cha charu. Kweniso ŵakamanya umo ŵangachitira pakulondezga fundo ya Yesu. (Mat. 26:51-53; Yoh. 17:14-16; 1 Pet. 2:21) Mu Gongwe la Mulinda Lachingelezi la Novembala 1, 1939, mukaŵa nkhani yakuzirwa ya mutu wakuti “kuleka kuŵa ku chigaŵa cha charu.” (Neutrality) Nkhani iyi yikati: “Sono ŵanthu ŵa Yehova ŵakorengeko yayi nanga mphachoko para vyaru vikurwa nkhondo.” Mubali Simon Kraker, uyo pamanyuma wakazakateŵetera pa ofesi yikuru ku Brooklyn, New York, wakayowoyapo pa ivyo likayowoya Gongwe la Mulinda ili, wakati: “Nkhapulikiska kuti ŵanthu ŵa Chiuta ŵakwenera kuŵa pa mtende na waliyose, nanga kuŵe nkhondo.” Chakurya chauzimu ichi chikiza pa nyengo yake ndipo chikawovwira ŵanthu ŵa Chiuta kunozgekera nkhaza zikuru izo zikaŵasanga chifukwa cha kugomezgeka ku boma la Chiuta.
Suzgo Yikaŵizira nga ni “Mlonga”
8, 9. Kasi uchimi wa mpositole Yohane ukafiskika wuli?
8 Mpositole Yohane wakachima kuti para Ufumu wamba kuwusa mu 1914, chinjoka, panji kuti Satana Dyabulosi, wazamuwukura mlonga kuti uyore wose awo ŵali ku chigaŵa cha boma la Chiuta. * (Ŵerengani Chivumbuzi 12:9, 15.) Kasi uchimi uwu ukafiskika wuli? Kwamba m’ma 1920, ŵanandi ŵakamba kuwukira ŵanthu ŵa Chiuta. Ku North America, ŵanandi ŵakajalirika mu jele chifukwa cha kudemelera ku Ufumu wa Chiuta. Yumoza wawo wakaŵa Mubali Kraker. Nakuti mu nyengo ya nkhondo, mu majele ghanandi mu United States, pa ŵakayidi ŵatatu, ŵaŵiri, panji wose ŵakaŵanga Ŵakaboni ŵa Yehova.
9 Dyabulosi na ŵanthu ŵake ŵakakhumbanga kuti ŵanthu ŵa Chiuta ŵaleke kugomezgeka. Mu chigaŵa chose cha Africa, Europe na United States, ŵanthu ŵa Chiuta ŵakaŵatoleranga panthazi pa makhoti. Pakuti ŵakakanirathu kunjilirapo pa nkhani za ndyali, ŵakaŵajalira mu majele, kuŵatimba na kuŵapundura. Ku Germany, ŵanthu ŵa Chiuta ŵakasuzgika chomene chifukwa ŵakakana kusopa Hitler na kumovwira pa nkhondo. Ŵanthu pafupifupi 6,000 ŵakajalirika mu majele apo chipani cha Nazi chikawusanga. Ŵanyake ŵakujumpha 1,600 ŵa mu Germany na vyaru vinyake ŵakakomeka na ŵanthu ŵa Hitler. Nangauli Dyabulosi wakaŵachitira nkhaza zose izi, ŵanthu ŵa Chiuta ŵakamara yayi.—Mrk. 8:34, 35.
“Charu Chapasi” Chikamira “Mlonga”
10. Kasi “charu chapasi” ni vichi? Kasi chawovwira wuli ŵanthu ŵa Chiuta?
10 Uchimi uwo wakalemba Yohane ukavumbura kuti “charu chapasi,” panji kuti ŵanthu ŵanyake ŵakupulikiska mu charu ichi, ŵazamumira “mlonga” kuti ŵapokeske ŵanthu ŵa Chiuta. “Mlonga” ni suzgo iyo yikuwira ŵanthu ŵa Chiuta. Kasi uchimi uwu wafiskika wuli? Kufuma apo Nkhondo Yachiŵiri ya Charu Chose yikamalira, kanandi “charu chapasi” chikukhalira kumanyuma awo ŵakudemelera ku Ufumu wa Khristu. (Ŵerengani Chivumbuzi 12:16.) Makhoti ghanandi ghakuvikilira Ŵakaboni ŵa Yehova para boma likuŵachichizga kunjira usilikari panji kusopera charu chawo. Tiyeni tiwonepo dankha milandu yinyake iyo Yehova wakanjilirapo apo ŵanthu ŵake ŵakachichizgikanga kunjira usilikari.—Sal. 68:20.
11, 12. Ntchivichi chikachitikira Mubali Sicurella na Mubali Thlimmenos? Kasi vikamara wuli?
11 United States. Anthony Sicurella, ŵapapi ŵake ŵakaŵa Ŵakaboni. Wakabatizika apo wakaŵa na vyaka 15. Wakati wakwaniska vyaka 21, nayo wakalembeska ku unduna wakuwona vya visopa kuti ŵamumanye. Pakati pajumpha vyaka viŵiri, mu 1950, wakapempha kuti ŵaleke kumupa ntchito ya usilikari. Nangauli wupu uwo ukapokelera pempho ili, wa Federal Bureau of Investigation, ukamusanga na chifukwa chilichose yayi,kweni dipatimenti yakuwona vya makhoti yikamukanira. Wakaluta ku khoti kanandi waka na nkhani iyi, ndipo paumaliro wakadandawura ku Khoti Likuru Chomene mu United States. Khoti ili likasuska ivyo likadumura khoti lichoko na kuzomerezga pempho la Mubali Sicurella. Ichi chikawovwiraso ŵanthu ŵanandi awo ŵakayikhumbanga yayi ntchito ya usilikari mu charu ichi.
12 Greece. Mu 1983, Iakovos Thlimmenos ŵakamusanga na mulandu wa kuleka kupulikira ŵamazaza chifukwa chakuti wakakana kuvwara yunifomu ya usilikari. Pa chifukwa ichi, wakagwira jele. Wakati wafuma mu jele, wakalemba kalata kupempha ntchito, kuti waŵe akauntanti, kweni ŵakamukanira chifukwa wakakakikapo. Wakatolera nkhani iyi ku khoti mu charu chenechicho, kweni wakatondeka. Kufuma apo, wakadandawura ku khoti ilo likuvikilira wanangwa wa ŵanthu ku Europe, la European Court of Human Rights (ECHR). Mu 2000, mphara ya ŵeruzgi 17 yikadumura mulandu wake, ndipo yikamukhalira kumanyuma. Ichi chawovwira kuti sankho lanthena lichepe. Pambere khoti lindadumure mulandu wake, mu Greece, ŵabali 3,500 ŵakakakikapo chifukwa cha kukana usilikari. Mulandu ukati wadumulika, charu cha Greece chikaŵafwatura ŵabali wose aŵa, kuti ŵaleke kuŵawona nga mbanthu awo ŵakaswapo dango. Kweniso pakaŵa dango lakuzomerezga waliyose uyo wandakhumbe usilikari kuti wagwire ntchito yinyake. Dango ili likaŵapo, kweni sono ndipo likamba kugwira ntchito yake, pakuti ŵakasintha malango ghanyake gha charu cha Greece.
13, 14. Kasi mukuwona kuti tingasambirapo vichi pa milandu ya Ivailo Stefanov na Vahan Bayatyan?
13 Bulgaria. Mu 1994, apo Ivailo Stefanov wakaŵa na vyaka 19, wakachemeka kuti wakambe usilikari. Wakakana kunjira usilikari panji kugwira ntchito zinyake ku dipatimenti ya ŵasilikari. Ŵakadumura kuti wakagwire jele myezi 18, kweni wakachita apilu chifukwa wakaŵa na vikalata vyakumufwatura ku ntchito ya usilikari. Nkhani iyi yikakafika ku ECHR. Mu 2001, pambere khoti lindambe kweruzga, boma likadumba nayo Mubali Stefanov na kumazga mulandu uwu mwamtende. Likamufwatura Mubali uyu, na wose awo ŵakapemphanga ntchito zinyake m’malo mwa usilikari. *
14 Armenia. Vahan Bayatyan wakachemeka kuti wakambe usilikari mu 2001. * Wakakana kunjira usilikari, ndipo wakamangara ku makhoti, kweni wakatondeka pa mulandu uwu. Mu Seputembala 2002, wakamba kugwira jele la vyaka viŵiri na hafu, kweni ŵakamufumiska wakati wagwirako myezi 10 na hafu. Pa nyengo iyi, wakadandawura ku ECHR, ndipo Khoti ili likawupokelera mulandu wake. Kweni pa Okutobala 27, 2009, Khoti ili nalo likati wakaŵa wakubuda. Pa chifukwa ichi, ŵabali ŵanandi mu Armenia awo ŵakaŵa na suzgo ili, charu chikaŵagotera. Kweni ŵeruzgi mu Khoti la ECHR ŵakayiwonaso nkhani iyi. Pa Julayi 7, 2011 ŵakadumura kuti Mubali Bayatyan wakaŵavya mulandu. Aka kakaŵa kakwamba kuti Khoti ili liŵape wanangwa awo ŵakana usilikari chifukwa cha chisopa chawo. Khoti likachita ivi pakumanya kuti munthu waliyose ni mwanangwa kwendera maghanoghano ghake, njuŵi yake, na chisopa chake. Ntheura mwaŵi ukaŵajulikira Ŵakaboni ŵa Yehova na ŵanthu ŵanandi mu vyaru vinyake ku Europe. *
Nkhani ya Kusopera Charu
15. Kasi ŵanthu ŵa Yehova ŵakukanirachi kusopera charu?
15 Ŵanthu ŵa Yehova mbakugomezgeka ku Ufumu wa Khristu. Ntheura ŵakukana usilikari pera yayi, iwo ŵakukanaso kusopera charu. Nkhondo Yachiŵiri ya Charu Chose yikati yamba, ŵanthu ŵakamba kutemwa chomene vyaru vyawo. Mu vyaru na vyaru, ŵanthu ŵakaphalirika kuti ŵayowoyenge chilapo chakuti ŵagomezgekenge ku charu chawo, kwimba sumu ya fuko, na kusindamira ndembera. Kweni ise tikusopa Yehova pera. (Eks. 20:4, 5) Pa chifukwa ichi, ŵakutiwukira. Kweni Yehova wakulekapo waka yayi. Wakutuma “charu chapasi,” ndipo chikumira suzgo iyi. Wonani umo Yehova wakutovwilira kwizira mwa Khristu kuti titonde pa nkhani zinandi.—Sal. 3:8.
16, 17. Kasi Lillian na William Gobitas ŵakaŵa mu suzgo wuli? Kasi mwasambirako vichi?
16 United States. Mu 1940, Khoti Likuru Chomene mu United States likadumura mulandu pakati pa ŵalara ŵa sukulu na ŵana ŵa Ŵakaboni, wakuchemeka Minersville School District v. Gobitis. Pa ŵeruzgi 9, yumoza pera ndiyo wakakhalira kumanyuma Ŵakaboni. Lillian Gobitas, * wa vyaka 12, na mudumbu wake William, wa vyaka 10 ŵakakana kusindamira ndembera panji kuyowoya chilapo. Ŵakachita ivi chifukwa ŵakakhumba kugomezgeka kwa Yehova. Ntheura ŵakachimbizgika pa sukulu. Mulandu uwu ukafika ku Khoti Likuru Chomene, ndipo nalo likakolerana na ŵalara ŵa sukulu. Likati sukulu yikachita ivi kuti umoza ulutilire mu charu icho. Ntheura Khoti likaŵanjizga mu suzgo Ŵakaboni. Ŵana ŵanyakeso ŵa Ŵakaboni, sukulu yikaŵamalira. Ŵapapi nawo ntchito zikaŵamalira, ndipo ŵanthu ŵakamba kuŵawukira. Buku linyake likati “Ŵakaboni ŵa Yehova ŵakayuzgika mu 1941 m’paka 1943, ndipo izi zikaŵa nkhaza zikuru chomene izo charu cha America chachitirapo chisopa mu vyaka ivi.”—The Lustre of Our Country
17 Kweni nakalinga vinthu vikaŵazgokera ŵalwani ŵa Chiuta. Mu 1943, Khoti Likuru Chomene likeruzga mulandu wakuyanako na wa Gobitis. Uwu ukuchemeka West Virginia State Board of Education v. Barnette. Pa mulandu uwu, Khoti likakhalira kumanyuma Ŵakaboni ŵa Yehova. Aka kakaŵa kakwamba kuti Khoti Likuru Chomene lisinthe maghanoghano mwaluŵiro nthena. Mulandu uwu ukati wadumulika, ŵanthu ŵa Yehova mu United States ŵakapumurapo kuyuzgika. Kweniso chikawovwira kuti ŵanthu ŵanyake mu United States ŵaŵe ŵanangwa.
18, 19. Kasi Pablo Barros wakati ntchivichi chikamovwira kuti waleke kuthera, ndipo tikusambirako vichi?
18 Argentina. Mu 1976, Hugo wa vyaka 8 na Barros wa vyaka 7 ŵakachimbizgika pa sukulu chifukwa ŵakakana kuŵapo pa mutheto wa kukwezga ndembera. Zuŵa linyake, msambizgi mulara wakang’anuzga Pablo na kumukhowora pa mutu. Nyengo yikati yakwana kuti ŵawerenge, msambizgi wakaŵakanizga kuwera. Wakakhumbanga kuti m’paka nawo ŵachiteko mitheto iyi. Pablo wakati: “Yehova wakanovwira. Kwambura Yehova, mphanyi nkhathera pa suzgo iyi.”
19 Nkhani iyi yikafika ku khoti, ndipo mweruzgi wakati sukulu yikachita makora kuŵachimbizga ŵana aŵa. Kweni mu 1979, ŵakachita apilu ku Khoti Likuru Chomene mu Argentina. Khoti likasuska ivyo khoti lichoko likadumura, likati: “Chilango [cha kuchimbizga] chikususkana na wanangwa wakuti munthu wasambire (Dango 14) kweniso ni udindo wa boma kuwoneseska kuti waliyose wasambireko sukulu ya pulayimare (Dango 5).” Ŵana ŵa Ŵakaboni pafupifupi 1,000 ŵakasangirako mwaŵi. Ŵanyake awo sukulu yikate yiŵamalirenge ŵakapona. Awo ŵakachimbizgika, nga ni Pablo na Hugo ŵakawelera ku sukulu.
20, 21. Kasi chipulikano chinu chakhozgeka wuli chifukwa cha umo ukendera mulandu wa Roel na Emily Embralinag?
20 Philippines. Mu 1990, Roel Embralinag, * wa vyaka 9, na mudumbu wake Emily, wa vyaka 10, pamoza na ŵana ŵanyake 66 ŵa Ŵakaboni ŵakachimbizgika pa sukulu chifukwa cha kukana kusindamira ndembera. Leonardo, dada wa Roel na Emily, wakayezga kuyowoya nawo ŵalaraŵalara pa sukulu, kweni vikawovwira yayi. Nkhani yikasuzga, ndipo Leonardo wakadandawulira Khoti Likuru Chomene. Wakaŵavya ndalama na loya kuti wamwimire. Iyo na mbumba yake ŵakalomba kwa Yehova kuti waŵalongozge. Nyengo yose iyi, ŵana ŵake ŵakakhaliranga waka kuhoyeka. Leonardo wakakayikanga kuti vingenda makora pa mulandu uwu, chifukwa vyamilandu wakavimanyanga yayi.
21 Kweni chikachitika ntchakuti Felino Ganal, wakaŵayimira. Uyu wakaŵa loya uyo wakagwirapo ntchito ku kampani ya maloya yakumanyikwa chomene mu charu ichi. Apo mulandu uwu ukaŵa mukati, wakaŵa kuti waleka ntchito na kuŵa yumoza wa Ŵakaboni ŵa Yehova. Mulandu ukati wafika ku Khoti Likuru Chomene, ŵeruzgi ŵakakolerana chimoza: ŵakasuska ivyo khoti lichoko likadumura, ndipo ŵana ŵakaŵa ŵanangwa kuwelera ku sukulu. Apa ŵalwani ŵakatondekaso kuthereska ŵanthu ŵa Chiuta.
Tili ku Chigaŵa cha Charu Chara, Lekani Tikukolerana
22, 23. (a) Kasi vyenda wuli kuti titonde pa milandu iyi? (b) Kasi mtende uwo tili nawo na ŵabali ŵithu pa charu chose ukulongorachi?
22 Kasi ŵanthu ŵa Chiuta ŵatonda wuli pa milandu yose iyi? Tilije chigaŵa mu ndyali. Kweni mu vyaru vinandi, na makhoti ghanandi, ŵeruzgi ŵambura kutemwera ŵakutivikilira para ŵalwani ŵatiwukira, ndipo vyawovwira kuti malango ghanyake ghanyoloke. Tili na chigomezgo kuti ni Khristu uyo wakutovwira kutonda. (Ŵerengani Chivumbuzi 6:2.) Chifukwa wuli tikutolera milandu iyi ku khoti? Tikukhumba kuti ŵasinthe malango yayi. Khumbo lithu ndakuti tilutilire kuteŵetera Themba lithu Yesu Khristu kwambura chakujandizga.—Mil. 4:29.
23 Chifukwa cha ndyali, ŵanthu ŵakupulikana yayi mu charu, ndipo ŵanyake thinkho lili kujintha misisi mwa iwo. Ndipouli, Themba lithu Yesu Khristu, likuŵatumbika awo ŵakukana kuŵa ku chigaŵa cha charu. Satana watondeka kunanga umoza withu na kutithereska. Boma la Chiuta lawovwira ŵanthu ŵanandi, ndipo ŵakukana ‘kusambira nkhondo.’ Ntchinthu chapadera chomene kuti tili pa mtende na ŵabali ŵithu pa charu chose. Uwu mbukaboni wakuti Ufumu wa Chiuta ukuwusa!—Yes. 2:4.
^ ndime 4 Voliyumu iyi ndiyo yikumanyikwaso na mutu wakuti The New Creation. Pamanyuma, mavoliyumu gha Millennial Dawn ghakamba kuchemeka Studies in the Scriptures.
^ ndime 8 Vinandi vya uchimi uwu vili mu buku la Mapeto Osangalatsa a Masomphenya a M’buku la Chivumbulutso Ayandikira, mutu 27, peji 184-186.
^ ndime 13 Ŵakapulikana kuti boma la Bulgaria lipeleke mwaŵi kuti wose awo ŵandakhumbe usilikari ŵapikenge ntchito zinyake.
^ ndime 14 Nkhani yose yili mu Gongwe la Mulinda la Novembala 1, 2012, peji 29-31.
^ ndime 14 Mu vyaka 20, boma la Armenia likajalira mu jele Ŵakaboni ŵakujumpha 450. Mu Novembala 2013, likafumiska wose awo ŵakakhalira mu jele.
^ ndime 16 Khoti likabudiska sipeling’i ya zina ili.
^ ndime 20 Ku khoti chiwongo ŵakalemba Ebralinag, kweni ŵakabudiska waka.


text:
IVYO BAIBOLO LIKUYOWOYA PA NKHANI YA
Kuwonga
Ukaboni ukulongora kuti para munthu wali na mtima wa kuwonga wakujipulika makora mu thupi, wakukhazikika maghanoghano, kweniso wakusangwa. Ntheura munthu waliyose wakwenera kuyezgayezga kuti waŵenge na mtima wa kuwonga.
Kasi kuwonga nkhuwemi wuli pa umoyo winu?
IVYO ŴA VYAUMOYO ŴAKUYOWOYA
Nkhani iyo yikalembeka mu kabuku kanyake (Harvard Mental Health Letter) yikulongosora kuti “pali ukaboni ukuru wakuti para munthu wali na mtima wa kuwonga wakuŵa wakukondwa chomene. Kanandi munthu wanthena wakukwiyakwiya yayi, wakuchezgeka, wakulwaralwara yayi, wakudandawura chomene yayi para wasangana na suzgo, kweniso wakukhala makora na ŵanyake.”
IVYO BAIBOLO LIKUYOWOYA
Baibolo likutiphalira kuti tiŵenge na mtima wa kuwonga. Mpositole Paulosi wakalemba kuti: “Longorani kuti muli ŵakuwonga.” Paulosi wakaŵa na mtima wa kuwonga. Chiyelezgero, wakawonga “Chiuta kwambura kuleka” chifukwa chakuti ŵanthu ŵanyake ŵakapokelera uthenga uwo wakaŵapharazgira. (Ŵakolose 3:15; 1 Ŵatesalonika 2:13) Munthu wakukondwa nadi chifukwa cha kuyowoya waka kuti nawonga yayi kweni chifukwa cha kuŵa na mtima wa kuwonga. Mtima uwu ungatovwira kuti tileke kuŵa ŵakujiwona, ŵabina, na kusunga vyakusingo. Ivi ni viheni, chifukwa vingachitiska kuti ŵanthu ŵatichimbire ndipo tingakondwa yayi na umoyo.
Tingasambira vinandi kwa Mlengi withu pa nkhani ya kuwonga, chifukwa iyo wakuwonga na ŵanthu wuwo. Lemba la Ŵahebere 6:10 likuti: “Chiuta ngwambura urunji yayi kuti waluwe mulimo winu na chitemwa icho mukalongora ku zina lake.” Nadi, Chiuta wakuwona kuti mburunji yayi usange tikuleka kuwonga.
“Sekelerani nyengo zose. Muwongenge Chiuta pa chilichose.”—1 Ŵatesalonika 5:16, 18.
Kasi kuwonga kukovwira wuli kuti tikhalenge makora na ŵanyithu?
IVYO UKABONI UKULONGORA
Para munyithu watipa chawanangwa, watiyowoyera mazgu ghawemi, panji watovwira vinthu vinyake, ndipo ise tamuwonga kufumira pasi pa mtima, wakujipulika makora chomene. Ŵanthu ŵachilendo nawo ŵakukondwa chomene usange munthu munyake waŵawonga pa uwemi uwo ŵamuchitira.
IVYO BAIBOLO LIKUYOWOYA
Yesu Khristu wakati: “Mupelekenge, ndipo ŵanthu ŵamupaninge. Ŵazamukhutulira mu thumba la munjilira winu mweso uwemi, wakusindilika, wakusunkhunyika, na wakufuluka.” (Luka 6:38) Pulikani ivyo vikachitikira Rose, msungwana wakumangwa makutu wa ku Vanuatu, chirwa icho chili ku South Pacific.
Rose wakawungananga na Ŵakaboni ŵa Yehova, kweni wakawerangapo waka pa maungano agha. Chifukwa ntchakuti wakapulikanga yayi ivyo vikayowoyekanga, nakuti pa mpingo pakaŵavya uyo wakamanyanga chiyowoyero cha mawoko. Mwanalume munyake na muwoli wake awo ŵakamanyanga chiyowoyero cha mawoko ŵakati ŵafika pa mpingo uwu ŵakaliwona suzgo ili, ndipo ŵakambiska kilasi lakusambizga chiyowoyero cha mawoko. Rose wakawonga chomene. Iyo wakati: “Nili wakukondwa chomene kuŵa na ŵabwezi ŵanandi awo ŵakunitemwa.” Mbumba iyo yikamovwira, nayo yikukondwa chomene kuwona kuti Rose sono wakupulika pa maungano na kuzgorapo ndipo ngwakukondwa. Rose wakuwongaso chomene awo ŵakalimbikira kusambira chiyowoyero cha mawoko mwakuti ŵayowoyenge nayo.—Milimo 20:35.
‘Uyo wakupeleka viwongo kuŵa sembe yake wakuchindika Chiuta.’—Salimo 50:23.
Kasi mungachita wuli kuti muŵe na mtima wa kuwonga?
IVYO BAIBOLO LIKUYOWOYA
Ivyo tikuchita vikukolerana chomene na ivyo tikughanaghana. Davide, uyo wakalembako Baibolo, wakaphalira Chiuta kuti: “Nkhulanguruka pa vyose ivyo mukuchita. Nkhughanaghanira pa mulimo wa mawoko ghinu.” (Salimo 143:5) Davide wakatimbanizgikanga bweka yayi. Wakaŵa na mtima wa kuwonga chifukwa chakuti nyengo zose wakaghanaghaniranga nthowa za Chiuta. Wakachitanga ivi kufuma pa uwukirano wake.—Salimo 71:5, 17.
Baibolo likutipa ulongozgi uwemi chomene, wakuti: “Vinthu vyose vyaunenesko, vinthu vyose vyakuzirwa, vinthu vyose vyaurunji, vinthu vyose vituŵa, vinthu vyose vyakutemweka, vinthu vyose vya mbiri yiwemi, nkharo yiliyose yiwemi, na vinthu vyose vyakulumbika, lutilirani kughanaghanira vinthu ivi.” (Ŵafilipi 4:8) Mazgu ghakuti “lutilirani kughanaghanira” ghakutovwiraso kumanya kuti ntchakukhumbikwa kuti tilangurukenge nyengo zose. Ichi ndicho chitovwirenge kuti tiŵe na mtima wa kuwonga.
“Ivyo nkhughanaghana mu mtima wane vilongorenge mahara.”—Salimo 49:3.


text:
Yehova Wakulongozga Ntchito ya Kupharazga
‘Ine ndine Yehova, Chiuta winu uyo wakumusambizgani kuti muwone chandulo, uyo wakumulongozgani mu nthowa iyo mukwenera kwendamo.’—YES. 48:17.
1. Kasi Ŵakhristu ŵakakumana na masuzgo wuli?
APO Ŵasambiri ŵa Baibolo * ŵakambanga kupharazga makani ghawemi vyaka 130 ivyo vyajumpha, ŵakakumana na masuzgo ghanandi. Ŵasambiri ŵa Baibolo ŵakaŵa ŵachoko kweniso ŵakapharazganga uthenga uwo ŵanthu ŵanandi ŵakawutemwanga yayi. Ŵanthu ŵanyake ŵakatenge Ŵakhristu mbaburu. Satana wakamba kutambuzga chomene Ŵasambiri ŵa Baibolo kufuma apo wakaponyekera pa charu chapasi. (Uvu. 12:12) Kufuma pa nyengo iyo, Ŵasambiri ŵa Baibolo ŵakamba kupharazga makani ghawemi mu “mazuŵa ghaumaliro,” agho nganonono na ghakusuzga.—2 Tim. 3:1.
2. Kasi Yehova wachita vichi kuti watovwire kupharazga?
2 Yehova wachali kovwira ŵanthu ŵake. Wakukhumba kuti ŵapharazge makani ghawemi pa charu chose. Iyo wazomerezgenge chara kuti chinthu chinyake chitondeske ntchito ya kupharazga. Yehova wawovwira ŵanthu ŵake kuti ŵamusopenge mwakuzomerezgeka ndipo waŵapatura ku chisopa chautesi, uyo ni Babuloni Mukuru. Kale napo, Yehova wakaponoska Ŵaisrayeli kufuma ku Babuloni. (Uvu. 18:1-4) Ivyo Yehova wakutisambizga vikutovwira kuti waliyose payekha wasange chandulo. Wakutovwira kuti tikhalenge mwamtende na ŵanyithu, ndipo wakutisambizga umo tingasambizgira ŵanji vya iyo. (Ŵazgani Yesaya 48:16-18.) Yehova wakulongozga ntchito ya kupharazga, kweni kanandi ndiyo yayi wakusintha vinthu mu charu kuti tipharazgenge makora. Vinthu vinyake ivyo vikuchitika mu charu vyawovwira kuti ntchito yithu ya kupharazga yiŵe yipusu. Ndipouli, tichali kuzikizgika kweniso tikukumana na masuzgo ghanandi mu charu cha Satana ichi. Tikukwaniska kupharazga chifukwa chakuti Yehova ndiyo wakutovwira.—Yes. 41:13; 1 Yoh. 5:19.
3. Kasi uchimi wa pa Daniel 12:4 ukufiskika wuli?
3 Daniyeli wakachima kuti mu mazuŵa gha kuumaliro ŵanthu ŵanandi ŵazamupulikiska unenesko wa mu Baibolo. (Ŵazgani Daniel 12:4.) Apo “nyengo ya umaliro” yikaŵa pafupi kwamba, Yehova wakawovwira ŵanthu ŵake kupulikiska ivyo Baibolo likusambizga na kukana visambizgo vya chisopa chautesi. Mazuŵa ghano, ŵanthu ŵa Yehova ŵakusambizga ŵanthu Baibolo pa charu chose chapasi. Vikulongolerathu kuti uchimi wa Daniyeli ukufiskika. Ŵanthu pafupifupi 8 miliyoni ŵasambira unenesko ndipo ŵakusambizgakoso ŵanji. Kasi ni vinthu wuli vinyake ivyo vyawovwira ŵanthu ŵa Yehova kupharazga pa charu chose?
KUNG’ANAMURA BAIBOLO
4. Kasi Baibolo likang’anamulika mu viyowoyero vilinga m’ma 1800?
4 Mazuŵa ghano ntchipusu kupharazga makani ghawemi chifukwa ŵanthu ŵanandi ŵali na Baibolo. Kweni kale ndimo vikaŵira yayi. Kwa vyaka mahandiredi ghanandi ŵaliska ŵakakanizganga ŵanthu kuŵazga Baibolo. Ŵanthu awo ŵasangika kuti ŵakuŵazga Baibolo ŵakaŵasuzganga chomene. Awo ŵasangika kuti ŵakung’anamura Baibolo ŵakaŵakomanga. M’ma 1800, mawupu ghakung’anamura Baibolo ghakang’anamura na kusindikizga Mabaibolo mu viyowoyero pafupifupi 400. Kufika m’ma 1900, ŵanthu ŵanandi ŵakaŵa kuti ŵali na Baibolo, kweni ŵakapulikiskanga yayi ivyo likusambizga.
5. Kasi Ŵakaboni ŵa Yehova ŵachita vichi pa nkhani ya kung’anamura Baibolo?
5 Ŵakaboni ŵa Yehova ŵakamanya kuti ŵali na ntchito ya kusambizga ŵanthu Baibolo ndipo ndivyo ŵakachitanga. Pakwamba ŵakagwiliskiranga ntchito Mabaibolo agho ghakaŵapo pa nyengo iyo, ndipo ghanyake ŵakagaŵiranga ŵanthu. Kwambira mu 1950, Ŵakaboni ŵa Yehova ŵakufumiska Baibolo la Malemba Ghakupatulika mu Mang’anamuliro gha Caru Ciphya mu viyowoyero vyakujumpha 120. Mu 2013, ŵakafumiska Baibolo ili mu Chingelezi chipusu. Baibolo ili likupulikikwa makora kweniso ndipusu kung’anamura mu viyowoyero vinyake. Chikuŵa chipusu kusambizga ŵanthu usange muli na Baibolo ilo likupulikikwa makora.
NYENGO YA MTENDE
6, 7. (a) Kasi ni nkhondo wuli izo zachitika mu vyaka 100 ivyo vyajumpha? (b) Kasi mtende wawovwira wuli pa ntchito ya kupharazga?
6 Mu vyaka 100 ivyo vyajumpha kwachitika nkhondo zikuru ziŵiri za pa charu chose na nkhondo zinyake zinandi. Ŵanthu mamiliyoni ghanandi ŵali kufwa pa nkhondo izi. Pa nyengo ya Nkhondo Yachiŵiri ya Charu Chose, mubali Nathan Knorr ndiyo wakadangiliranga ntchito ya Ŵakaboni ŵa Yehova. Pa ungano wa chigaŵa wa mu 1942, wakayowoya nkhani yakuti kuŵenge mtende. (“Peace—Can It Last?”) Mubali Nathan Knorr wakalongosora lemba la Uvumbuzi chapitala 17. Iyo wakati Nkhondo Yachiŵiri yikulongora kuti nkhondo ya Haramagedoni yili pafupi kwamba yayi kweni yimarenge ndipo kuŵenge mtende.—Uvu. 17:3, 11.
7 Nkhondo Yachiŵiri ya Charu Chose yikati yamara, mtende ukaŵa kulikose yayi. Kwambira pa nkhondo yachiŵiri, ŵanthu mamiliyoni ghanandi ŵali kufwa pa nkhondo zinyake. Kweni mu vyaru vinandi nyengo zinyake mwaŵa mtende uwo wawovwira Ŵakaboni ŵa Yehova kupharazga kwambura suzgo. Kasi vyawovwira wuli? Pa nyengo ya Nkhondo Yachiŵiri ya Charu Chose, Ŵakaboni ŵa Yehova ŵakaŵa pafupifupi 110,000 pa charu chose. Kweni sono ŵalipo pafupifupi 8 miliyoni. (Ŵazgani Yesaya 60:22.) Nadi, pa nyengo ya mtende, tingapharazgira ŵanthu ŵanandi.
MENDERO GHAPUSU
8, 9. Chifukwa wuli lero mendero ngapusu? Kasi ivi vikutovwira wuli pa ntchito yakupharazga?
8 Apo Ŵakaboni ŵa Yehova ŵakambanga kupharazga mu United States, mendero ghakaŵa ghakusuzga chomene. Mu 1900, pati pajumpha vyaka 21 kufuma apo ŵakambira kusindikizga Gongwe la Mulinda, mukaŵa magalimoto pafupifupi 8,000 pera ndiposo misewu yinandi yikaŵa yiheni mu charu ichi. Mazuŵa ghano, pa charu chose pali magalimoto ghakujumpha 1.5 biliyoni na misewu yinandi yiwemi. Ŵabali ŵanandi ŵakwenda pa galimoto kuti ŵakapharazge ku vigaŵa vyakutali chomene. Tikuŵikapo mtima kuti tipharazgire ŵanthu kulikose nangauli panji uko tikukhala mendero ngakusuzga ndipo tikwenda pasi mitunda yitali.—Mat. 28:19, 20.
9 Paliso nthowa zinyake. Tikutumizga Mabaibolo na mabuku ghithu pa magalimoto ghakurughakuru, sitima za pamaji na za pamtunda. Ivi vikovwira kuti mabuku ghakafike luŵiro ku ŵabali na ŵadumbu ŵithu. Ŵabali ŵanyake nga ŵalaŵiliri ŵa dera, awo ŵali mu komiti ya munthavi na ŵamishonale ŵakukwera ndege pakuluta ku maungano panji kukawovwira mipingo. Ŵabali ŵa mu wupu wakulongozga na ŵanyake ŵakufuma ku ofesi yikuru ya Ŵakaboni ŵa Yehova nawo ŵakukwera ndege pakuluta ku vyaru vinyake kuti ŵakakhozge na kusambizga ŵabali na ŵadumbu. Ivi vikovwira kuti Ŵakaboni ŵa Yehova ŵaŵe ŵakukolerana pa charu chose.—Sal. 133:1-3.
CHIYOWOYERO
10. Chifukwa wuli ŵanthu ŵanandi ŵakuyowoya Chingelezi?
10 Mu Ufumu wa Romu, ŵanthu ŵanandi ŵakayowoyanga Chigiriki. Kweni mazuŵa ghano ŵanthu ŵanandi ŵakuyowoya Chingelezi. Buku linyake likuti ŵanthu ŵanandi ŵakuyowoya panji kupulika Chingelezi. Ŵanthu ŵanandi ŵakusambira Chingelezi chifukwa ndicho kanandi ŵakuyowoya pa nkhani za malonda, ndyali, sayansi, na vinyake.
11. Kasi Chingelezi chawovwira wuli Ŵakaboni ŵa Yehova?
11 Chingelezi chikuyowoyeka pa charu chose. Ntheura vyawovwira kuti unenesko uthandazgike. Kale mabuku ghithu ghakaŵanga mu Chingelezi pera. Pakuti Chingelezi chikuyowoyeka pa charu chose lekani ŵanthu ŵanandi ŵakaŵazganga mabuku ghithu. Pa ofesi yikuru ya Ŵakaboni ŵa Yehova ŵabali na ŵadumbu ŵakuyowoya Chingelezi. Ŵabali na ŵadumbu ŵakufuma mu vyaru vinandi awo ŵakupulika Chingelezi ŵakuluta ku Patterson, New York, U.S.A., kuti ŵakasambire sukulu zakupambanapambana.
12. Kasi mabuku ghithu ghakung’anamulika mu viyowoyero vilinga? Kasi mapulogiramu gha pa kompyuta ghakovwira wuli?
12 Tili na ntchito ya kupharazga makani ghawemi pa charu chose, lekani tikung’anamura mabuku mu viyowoyero vyakujumpha 700. Kasi tikukwaniska wuli kung’anamura mabuku mu viyowoyero vyose ivi? Makompyuta na mapulogiramu gha pa kompyuta nga ni MEPS, ghakovwira chomene pa ntchito ya kung’anamura mabuku. Ntheura Ŵakaboni ŵa Yehova pa charu chose ŵasambira “kayowoyero katuŵa” uwo ni unenesko wa mu Baibolo ndipo mbakukolerana.—Ŵazgani Zefaniya 3:9.
MALANGO
13, 14. Kasi malango na makhoti ghatovwira wuli?
13 Malango gha Ŵaroma ghakawovwira chomene Ŵakhristu ŵakwambilira kuti ŵapharazgenge makora. Mazuŵa ghano napo, malango agho ghali mu vyaru vinandi ghakutovwira pa ntchito ya kupharazga. Ku United States, malango ghakuzomerezga munthu waliyose kusankha chisopa icho wakhumba na kuphalirako ŵanji ivyo wakugomezga. Ntheura, Ŵakaboni ŵa Yehova mbanangwa kuwungana na kupharazga mu charu ichi. Ŵabali pa ofesi yithu yikuru ku United States mbakufwatuka kulaŵilira ntchito ya kupharazga iyo yikuchitika pa charu chose. Nyengo zinyake, tikumangara ku khoti kuti tivikilire wanangwa withu wa kupharazga. (Fil. 1:7) Usange makhoti na mawupu ghanyake nagho ghatondeka kudumura makora, tikuchita apilu ku makhoti ghakuru, ndipo kanandi milandu iyi yikutiyendera makora.
14 Mu vyaru vinyake namo, ŵabali ŵakukamangara ku makhoti kuti ŵavikilire wanangwa wawo wa kusopa na kupharazga. Para ŵaluza ŵakuchita apilu ku khoti likuru chomene pa charu chose. Mwachiyelezgero, ku Europe, milandu yinandi ŵakaluta nayo ku khoti lakuvikilira wanangwa wa ŵanthu (European Court of Human Rights.) Kuzakafika mu Juni 2014, milandu 57 yikaŵa kuti yaŵayendera kale makora Ŵakaboni ŵa Yehova. Vyaru vyose vya ku Europe vikwenera kupulikira ivyo khoti ili ladumura. Nangauli ‘tikutinkhika na mitundu yose,’ kweni malango gha mu vyaru vinandi ghatovwira kuti tisopenge Yehova mwakufwatuka.—Mat. 24:9.
VINTHU VINYAKE IVYO VYATOVWIRA
15. Longosorani umo nthowa zakupangira mabuku zasinthira. Kasi nthowa izi zawovwira wuli Ŵakaboni ŵa Yehova mazuŵa ghano?
15 Nthowa ziphya zakupangira mabuku zatovwira chomene kuti tipharazge makani ghawemi ku ŵanthu ŵanandi. M’ma 1450, Johannes Gutenberg wakapanga makina ghakupangira mabuku. Ŵanthu ŵakagwiliskiranga ntchito makina agha kupangira mabuku kwa vyaka vinandi. Kweni mu vyaka 200 ivyo vyajumpha, papangika makina ghakupambanapambana ghakupangira mabuku. Ŵanthu ŵakupanga makina ghankhongono chomene kuluska agho ŵakapanga pakwamba. Makina ghaphya ghakugwira makora ntchito kuluska agho ŵakapanga pakwamba. Ntheura ŵapanga mabuku ghanandi kweniso ghakuwoneka makora. Chaŵaso chipusu kupanga mapepara na kuŵika vikope ku mabuku. Kasi ivi vyawovwira wuli pakupanga mabuku ghithu? Mu 1879, Gongwe la Mulinda lakwamba likaŵa mu Chingelezi pera. Likaŵavya vithuzithuzi ndipo ŵakapanga makope 6,000. Mazuŵa ghano, Gongwe la Mulinda likupangika mu viyowoyero vyakujumpha 200. Likuŵa na vithuzithuzi vyakutowa na vyakuwoneka makora. Makope ghakujumpha 50,000,000 gha magazini yiliyose ghakupangika mwezi uliwose.
16. Kasi ni vinthu wuli ivyo vyawovwira pakupharazga pa charu chose? (Wonani chithuzithuzi chakwamba.)
16 Mu vyaka 200 ivyo vyajumpha, papangika vinthu vinandi ivyo vyawovwira Ŵakaboni ŵa Yehova pa ntchito ya kupharazga makani ghawemi. Pali sitima za pamtunda, magalimoto, ndege, njinga, matayipilayita, vinthu vyakovwira ŵambura maso, telegiramu, telefoni, makamera, vyakujambulira mazgu na mavidiyo, mawayilesi, mafilimu, makompyuta ndiposo intaneti. Nangauli Mbakaboni ŵa Yehova yayi awo ŵali kupanga vinthu ivi, kweni vikutovwira pakupanga Mabaibolo na mabuku ghanyake mu viyowoyero vinandi. Kweniso vinthu ivi vikutovwira kuti tipharazgenge makora pa charu chose. Ntheura ‘tikonkha mkaka wa ŵamitundu’ nga umo uchimi wa mu Baibolo ukuyowoyera.—Ŵazgani Yesaya 60:16.
17. (a) Chifukwa wuli ntchito ya kupharazga yikwenda makora? (b) Chifukwa wuli Yehova wakukhumba kuti tiŵe ŵantchito ŵanyake?
17 Yehova ndiyo wakulongozga ntchito ya kupharazga lekani yikwenda makora. Iyo wali kutipa ntchito iyi chifukwa wakutitemwa ndipo wakukhumba kuti tiŵe ŵantchito ŵanyake. Para tikupharazga tikulongora kuti tikutemwa Yehova kweniso ŵanthu. (1 Kor. 3:9; Mrk. 12:28-31) Tikuwonga chomene kuti Yehova wakutovwira kupharazga pa charu chose chapasi. Ntheura, tiyeni tilimbikire kupharazga vya Yehova na Ufumu wake.
^ ndime 1 Mu 1931, Ŵasambiri ŵa Baibolo ŵakamba kumanyikwa kuti Ŵakaboni ŵa Yehova.—Yes. 43:10.


text:
Seputembala 26–Okutobala 2
MASALIMO 142-150
Sumu 134 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Yehova Ni Mukuru, Ngwakwenelera Chomene Kulumbika” (Mamin. 10)
Sa 145:1-9—Ukuru wa Yehova ngwambura chigoti (w04 2/1 peji 3-4 ndime 3-4; peji 4 ndime 7-8; peji 7 ndime 20-21; peji 8 ndime 2)
Sa 145:10-13—Ŵanthu ŵakugomezgeka ŵa Yehova ŵakumulumba (w04 2/1 peji 9 ndime 3-6)
Sa 145:14-16—Yehova wakovwira na kufighilira ŵanthu ŵake ŵakugomezgeka (w04 2/1 peji 10-11 ndime 10-14)
-
Ivyo Tasambira: (Mamin. 8)
Sa 143:8—Kasi vesi ili likutovwira wuli kuti tipelekenge uchindami kwa Chiuta zuŵa lililose? (w10 1/15 peji 21 ndime 1-2)
Sa 150:6—Kasi vesi laumaliro mu buku la Masalimo likulongora kuti tili na ntchito wuli? (w13 11/15 peji 3 ndime 4; it-2-E peji 448)
Kasi ivyo nasambira pakuŵerenga Baibolo sabata iyi, vikunisambizga vichi za Yehova?
Kasi nasanga fundo wuli pakuŵerenga Baibolo sabata iyi izo zinganovwira pakupharazga?
-
Kuŵerenga Baibolo: (Mamin. 4 panji kuchepera apa) Sa 145:1-21
PHARAZGANI MWALUSO
Paulendo Wakwamba: (Mamin. 2 panji kuchepera apa) Mulongorani fundo ya pa 1Pe 5:7—Sambizgani Unenesko.
Ulendo Wakuwelerako: (Mamin. 4 panji kuchepera apa) Dumbiskanani ivyo vili pa Sa 37:9-11—Sambizgani Unenesko.
Sambiro la Baibolo: (Mamin. 6 panji kuchepera apa) Uthenga Uwemi sambiro 9 ndime 3. Wovwirani msambiri kuti wachitenge ivyo wakusambira.
UMOYO WACHIKHRISTU
Sumu 99
“Ivyo Tingachita Kuti Tiŵe Ŵaluso mu Uteŵeti—Kuchiska Ŵanthu Ŵakunweka Kuti Ŵizenge ku Maungano”: (Mamin. 15) Kudumbiskana. Pelekani kapepara kakuchemera ŵanthu ku maungano gha mpingo ku waliyose uyo wiza, ndipo yowoyanipo mwakudumura ivyo vili pa peji 2. Longorani vidiyo ya mupharazgi wakuchemera munthu uyo wakumupa magazini mwezi uliwose kuti wize ku maungano. Paumaliro, dumbiskanani bokosi lakuti “Ivyo Tizamugaŵira mu Okutobala: Kapepara Kakuchemera Ŵanthu ku Maungano gha Mpingo.”
Sambiro la Baibolo la Mpingo: (Mamin. 30) ia mutu 7 ndime 15-27 na kuweleramo pa peji 66
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 145 na Lurombo
Kumbukani kuti: Mulizge dankha sumu yiphya iyi kuti ŵanthu ŵapulikizge, kufuma apo mose muyimbe.


text:
TREASURES FROM GOD’S WORD | MASALIMO 69-73
Ŵanthu ŵa Yehova Mbamwamphu pa Kusopa Kwaunenesko
Tikwenera kulongora kuti tili na mwamphu pakusopa kwaunenesko
Umoyo wake wose Davide wakaŵa na mwamphu pakusopa Yehova
Para wawona ŵanthu ŵakutuka panji kunyoza zina la Yehova, Davide wakakhalangapo waka chete yayi
Ŵanthu ŵalara msinkhu ŵakwenera kovwira ŵachinyamata kuti ŵalimbikirenge
Davide ndiyo wakwenera kuti wakalemba Salimo ili, ndipo wakakhumbanga kusambizga muwiro wakulondezgapo
Ŵapapi kweniso Ŵakhristu ŵakukhwima mwauzimu ŵangasambizga ŵana ŵachoko


text:
Nkhani Nambara 95: Umo Yesu Wakasambizgiranga
Zuŵa linyake Yesu wakaphalira mwanalume munyake kuti wakwenera kutemwa muzengezgani wake. Mwanalume uyu wakafumba Yesu kuti: ‘Kasi muzengezgani wane ninjani?’ Yesu wakamanya ico munthu uyu wakaghanaghananga. Wakaghanaghananga kuti ŵanthu ŵa fuko lake pera na cisopo ndiwo mbazengezgani ŵake. Ntheura tiye tiwone ivyo Yesu wakamuphalira.
Nyengo zinyake Yesu wakasambizganga mwakuyowoya ntharika. Ici ndico pa nyengo iyi Yesu wakacita. Wakayowoya ntharika yakukhwaskana na Muyuda na Musamariya. Tasambira kale kuti Ŵayuda ŵanandi ŵakatinkhanga Ŵasamariya. Ntharika ya Yesu ni iyi:
Zuŵa linyake Muyuda munyake wakikhanga kuya ku Yeriko. Kweni ŵankhungu ŵakamulotokera. Ŵakamupoka ndarama zake na kumutimba mupaka pafupi kufwa.
Khalekhale, musofi Waciyuda wakendanga mu nthowa yeneyiyi. Wakamuwona munthu wakutimbika yura. Kasi ukughanaghana kuti wakacitapo vici? Iye wakamugega na kuluta. Ndipo musopi munyake wakiza. Wakaŵa Mulevi. Kasi wakimilira? Yayi, nayoso wakimilira yayi kuti wawovwire munthu uyo wakatimbika. Ungawona musofi na Mulevi ca patali pa cithuzithuzi apa ŵakwenda mu nthowa.
Kweni wona uyo wali apa na munthu wakutimbika. Ni Musamariya. Wakovwira Muyuda. Wakumuphaka munkhwara pa vilonda vyake. Pamanyuma pake, wakatora Muyuda na kuluta nayo ku malo uko wakapumura na kuŵa makora.
Wati wamalizga kuyowoya ntharika yake, Yesu wakufumba munthu yura wakamufumba fumbo kuti: ‘Kasi ni njani pakati pa ŵanthu ŵatatu aŵa uyo wakaŵa muzengezgani wa munthu wakutimbika uyu? Kasi wakaŵa musofi, Mulevi panji Musamariya?’
Munthu yura wakazgora kuti: ‘Musamariya, cifukwa wakalengera lusungu munthu wakutimbika.’
Yesu wakati: ‘Wazgora makora. Ntheura lutanga nawe ukacitenge mwakuyana waka.’
Kasi ukutemwa yayi umo Yesu wakasambizgiranga? Tingasambira vinthu vinandi comene usange tikupulikira ivyo Yesu wakuyowoya mu Baibolo, kasi ni nthena yayi?
Luka 10:25-37.
Mafumbo
- Kasi mwanalume munyake wakafumba Yesu fumbo lakuti mbu, ndipo cifukwa wuli?
- Nyengo zinyake Yesu wakasambizganga mwakuyowoyaci, ndipo ni vici ivyo tasambira vyakukhwaskana na Ŵayuda na Ŵasamariya?
- Mu nkhani iyo Yesu wakayowoya, nchivici ico cikacitikira Muyuda uyo wakikhanga kuya ku Yeriko?
- Kasi cikacitika nchivici apo musofi Waciyuda ndiposo Mulevi ŵakendanga mu nthowa yeneyiyo?
- Pa cithuzithuzi apa, kasi ni njani uyo wakovwira Muyuda uyo watimbika?
- Wati wamalizga kuyowoya ntharika yake, kasi Yesu wakafumba fumbo wuli, ndipo mwanalume yura wakazgora mbu?
Mafumbo ghanyake
- Ŵazgani Luka 10:25-37.
M’malo mwa kuzgora mwakudunjika, kasi Yesu wakawovwira wuli mwanalume wakumanya Malango kuti waghanaghanire makora nkhani iyi? (Luka 10:26; Mat. 16:13-16)
Nchifukwa wuli Yesu wakayowoyanga ntharika kuti wamazge ukhaliro wakutemwera uwo ukaŵa pakati pa ŵapulikizgi ŵake? (Luka 10:36, 37; 18:9-14; Tito 1:9)
Manyani Vinandi
Musamariya Wakaŵa Mzengezgani Muwemi
Kasi Yesu wakasambizga vichi mu ntharika ya “Musamariya muwemi”?
Mwana Wakuzgeŵa Wawera
Kasi ntharika ya Yesu ya mwana wakuzgeŵa yikutisambizga vichi?